**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 9 Μαρτίου 2021, ημέρα Τρίτη και ώρα 12.45΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων, υπό την προεδρία του Προέδρου αυτής κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Κύρωση της Απόφασης (ΕΕ, ΕΥΡΑΤΟΜ) 2020/2053 του Συμβουλίου της 14ης Δεκεμβρίου 2020 για το σύστημα των ιδίων πόρων της Ευρωπαϊκής Ένωσης και για την κατάργηση της απόφασης 2014/335/ΕΕ, Ευρατόμ και άλλες διατάξεις» (2η συνεδρίαση – ακρόαση φορέων).

Στη συνεδρίαση παρέστησαν ο Υπουργός Οικονομικών κ. Χρήστος Σταϊκούρας, ο Υφυπουργός Οικονομικών, κ. Γεώργιος Ζαββός, καθώς και αρμόδιοι υπηρεσιακοί φορείς.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ. Ανδρέας Βερύκιος, Πρόεδρος του Γενικού Συμβουλίου του Ταμείου Χρηματοπιστωτικής Σταθερότητας (ΤΧΣ), Χρήστος Χατζηεμμανουήλ, μέλος του Συμβουλίου Νομισματικής Πολιτικής της Τράπεζας της Ελλάδος, Γεώργιος Μότσιος, Πρόεδρος της Ομοσπονδίας Τραπεζοϋπαλληλικών Οργανώσεων Ελλάδας (ΟΤΟΕ), Γεώργιος Χαντζηνικολάου, Πρόεδρος του Διοικητικού Συμβουλίου της Τράπεζας Πειραιώς και Βάγιος Νάκος, Πρόεδρος του Συλλόγου Εργαζομένων της Τράπεζας Πειραιώς.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Σταύρος Κελέτσης, Εμμανουήλ (Μάνος) Κόνσολας, Ιωάννης Μπούγας, Χρήστος Μπουκώρος, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Διαμάντω Μανωλάκου, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων. Συνεχίζουμε την επεξεργασία και εξέταση του σχεδίου νόμου του Υπουργείου Οικονομικών με θέμα ημερήσιας διάταξης « Κύρωση της Απόφασης (ΕΕ, ΕΥΡΑΤΟΜ) 2020/2053 του Συμβουλίου της 14ης Δεκεμβρίου 2020 για το σύστημα των ιδίων πόρων της Ευρωπαϊκής Ένωσης και για την κατάργηση της απόφασης 2014/335/ΕΕ, Ευρατόμ και άλλες διατάξεις».

Είμαστε στη δεύτερη συνεδρίαση που αφορά στην ακρόαση των φορέων.

Θα ξεκινήσουμε με τον κύριο Ανδρέα Βερύκιο, Πρόεδρο του Γενικού Συμβουλίου του Ταμείου Χρηματοπιστωτικής Σταθερότητας.

Κύριε Βερύκιε έχετε το λόγο.

**ΑΝΔΡΕΑΣ ΒΕΡΥΚΙΟΣ (Πρόεδρος του Γενικού Συμβουλίου του Ταμείου Χρηματοπιστωτικής Σταθερότητας (ΤΧΣ)) :** Κύριε Πρόεδρε, σας ευχαριστώ πολύ και ευχαριστώ για την πρόσκληση.

Όπως πολύ ορθά το έθεσε χθες ο Υπουργός, ο κ. Σταικούρας, με το σημερινό σύστημα και τη σημερινή νομοθεσία του Ταμείου Χρηματοπιστωτικής Σταθερότητας, δεν έχει το Ταμείο τη δυνατότητα να αποφύγει την απομείωση της συμμετοχής του, ακόμα και όταν η διεθνής συμμετοχή, θα του παρείχε δυνατότητα καλύτερων όρων αποεπένδυσης στο μέλλον.

Οι προτεινόμενες αλλαγές του νόμου, αφορούν, βασικά, το πλαίσιο και τη στρατηγική αποεπένδυσης του Ταμείου. Συγκεκριμένα, εξειδικεύουν το σκοπό του Ταμείου και για πρώτη φορά, το ίδιο το Ταμείο έχει τη δυνατότητα να προστατεύσει την περιουσία του, δηλαδή, την αξία των συμμετοχών του στις συστημικές τράπεζες.

Με τις προτεινόμενες αλλαγές, το Ταμείο μπορεί να συμμετέχει με όρους, όπως ο οποιοσδήποτε ιδιώτης επενδυτής, σε αυξήσεις μετοχικού κεφαλαίου, προκειμένου να προστατεύσει την περιουσία του, ελέγχοντας τον τρόπο που το ίδιο επιθυμεί να συμμετάσχει. Στα πλαίσια πάντα του σκοπού του, που ορίζει ο νόμος, δηλαδή, της αποεπένδυσης.

Οι προτεινόμενες αλλαγές προβλέπουν δικλείδες ασφαλείας, οι οποίες αφορούν στον τρόπο διαφύλαξης του δημοσίου συμφέροντος στα πλαίσια της αποεπένδυσης. Δεν έχει αφεθεί, δηλαδή, η διαδικασία αποεπένδυσης σε αυθαίρετη και συγκυριακή κίνηση του ταμείου, αλλά έχει θεσμοθετηθεί δεσμευτική για το ταμείο διαδικασία, που πρέπει κάθε φορά να τηρείται ενώ ταυτόχρονα βέβαια παραμένει στο ταμείο το δικαίωμα της αρνησικυρίας.

Για την αποτελεσματικότερη προστασία του δημοσίου συμφέροντος οι προτεινόμενες διατάξεις δίνουν στο ταμείο τη δυνατότητα να μετέχει σε αυξήσεις κεφαλαίου, ασχέτως του τρόπου που πραγματοποιείται η αύξηση. Δηλαδή, μπορεί να μετέχει σε αυξήσεις με άσκηση με κατάργηση των δικαιωμάτων προτίμησης που του αναλογούν ή μέρος αυτών, κατά την κρίση του και τη διακριτική του ευχέρεια, η οποία όμως προσδιορίζεται από την υποχρεωτική διαδικασία που οφείλει να ακολουθηθεί που ενώ εν πολλοίς αφορά σε χρηματοοικονομικές αξιολογήσεις, που λαμβάνει από ανεξάρτητους οικονομικούς συμβούλους.

Κύριε Πρόεδρε, δεν θα ήθελα, να μακρηγορήσω σε αυτή την εισαγωγή και θα ήθελα να σταματήσω εδώ, διότι προφανώς οι κυρίες και οι κύριοι βουλευτές μπορεί να έχουν ερωτήσεις, στις οποίες με μεγάλη χαρά θα προσπαθήσω να απαντήσω.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε πολύ, τον κύριο Βερύκιο.

Το λόγο έχει ο κ. Χρήστος Χατζηεμμανουήλ, μέλος του Συμβουλίου Νομισματικής Πολιτικής της Τράπεζας της Ελλάδος.

**ΧΡΗΣΤΟΣ ΧΑΤΖΗΕΜΜΑΝΟΥΗΛ (Μέλος του Συμβουλίου Νομισματικής Πολιτικής της Τράπεζας της Ελλάδος):** Η Τράπεζα της Ελλάδος επικροτεί το νομοσχέδιο αυτό, το οποίο κατά την άποψή της διασφαλίζει τρία πράγματα.

Πρώτον, την ευελιξία του ταμείου ως προς τις διαδικασίες συμμετοχής σήμερα στο κεφάλαιο των πιστωτικών ιδρυμάτων και αύριο τη διαδικασία από επενδύσεων, την οποία ανέφερε ο κ. Βερύκιος.

Δεύτερον, επιτρέπει την σταδιακή μετάβαση σε μία εταιρική κανονικότητα ως προς τη διοίκηση των πιστωτικών ιδρυμάτων μέσα από την εξομάλυνση του καθεστώτος των μετόχων τους και των ιδίων κεφαλαίων τους γενικότερα.

Και τρίτον, προστατεύει τα οικονομικά συμφέροντα του ταμείου και μέσω αυτών τα οικονομικά συμφέροντα του δημοσίου εντός πάντοτε των περιορισμών που τίθενται από το ενωσιακό δίκαιο, αλλά και τις υποχρεώσεις που έχουμε από τις δανειακές μας συμβάσεις με τους εταίρους μας.

Το νομοσχέδιο ως προς το δεύτερο μέρος του περιέχει 4 κατ’ ουσίαν σημεία.

Το πρώτο είναι η δυνατότητα συμμετοχής του Ταμείου Χρηματοπιστωτικής Σταθερότητας σε αυξήσεις κεφαλαίου των πιστωτικών ιδρυμάτων, οι οποίες γίνονται σύμφωνα με τις συνήθεις εταιρικές διαδικασίες.

Συνεπώς πρέπει να αντιδιαστείλουμε τη νέα πρόβλεψη από τα όσα ίσχυαν σε σχέση με τη συμμετοχή του ταμείου σε κεφαλαιακές ενισχύσεις με στόχο την αντιμετώπιση μιας κρίσεως και τη διάσωση των τραπεζών. Δεν μιλάμε για κάτι τέτοιο.

Προκειμένου να είναι δυνατή η συμμετοχή του ταμείου, που μέχρι σήμερα δεν ήταν νομικώς δυνατή, σε κανονικές αυξήσεις κεφαλαίου παρέχονται όλες οι δυνατότητες της νέας παράγραφο 7, του άρθρου 8 του ιδρυτικού νόμου του ταμείου.

Αυτό είναι άκρως σημαντικό, διότι αποφεύγεται έτσι μια κατάσταση στην οποία το Ταμείο, μη μπορώντας να συμμετάσχει σε αυξήσεις μετοχικού κεφαλαίου, θα έπρεπε να επιλέξει μία από δύο εξίσου αρνητικές επιλογές σε περίπτωση που ετίθετο ενώπιον διλήμματος. Ή να αποδεχθεί μία αναγκαία για την ανάπτυξη και σταθεροποίηση ενός πιστωτικού ιδρύματος αύξηση μετοχικού κεφαλαίου, από την οποία όμως θα αποκλειόταν το ίδιο, διότι δεν είχε τη δυνατότητα να συμμετάσχει, είτε την άσκηση βέτο προκειμένου να διασφαλίσει τα δικά του συμφέροντα με συνέπεια, όμως, να αφήσει τις τράπεζες σε εξαιρετικά στενή θέση, να εμποδίσει την κεφαλαιοποίησή τους.

Με την αλλαγή και τη νέα δυνατότητα που παρέχεται στο Ταμείο συνδυάζονται οι δύο στόχοι. Η διαφύλαξη αφενός των οικονομικών συμφερόντων του Ταμείου και του δημοσίου, αφετέρου το να προχωρήσουν όπου χρειάζονται εταιρικοί μετασχηματισμοί και αυξήσεις εταιρικού κεφαλαίου των τραπεζών, προκειμένου να έχουμε υγιέστερα και σταθερότερα πιστωτικά ιδρύματα.

Για να γίνει αυτό παρέχονται όλες οι δυνατότητες. Το νομοσχέδιο προλαμβάνει τόσο για περιπτώσεις στις οποίες νέες μετοχές θα εκδοθούν σε τιμή χαμηλή προκειμένου να προσελκυστεί επενδυτικό ενδιαφέρον. Αυτό είναι κίνδυνος για το Ταμείο, διότι βεβαίως οδηγεί στην απίσχναση των δικαιωμάτων των παλαιών μετόχων όσο και για την περίπτωση που μια αύξηση γίνεται σε μη ρεαλιστικές τιμές, προκειμένου να υπάρξει κρυφή κρατική επιδότηση, να πληρώσει ο φορολογούμενος μέσω του Ταμείου μια αύξηση που δεν είναι ρεαλιστική. Αυτό αποκλείεται με βάση την πρόβλεψη ότι οποιαδήποτε αύξηση πρέπει να περιλαμβάνει και σημαντική από οικονομικής άποψης συμμετοχή του ιδιωτικού τομέα.

Θεωρούμε ότι το πλέγμα των διατάξεων δημιουργεί απόλυτη ισορροπία και θέλω να επισημάνω, για να κλείσω ως προς αυτό το ζήτημα, ένα μόνο θέμα. Θέλω να τονίσω ότι το Ταμείο σε όλη αυτή τη διαδικασία δεν έχει τον συνολικό έλεγχο. Δεν είναι αυτό το οποίο εκκινεί τη διαδικασία, ούτε το ταμείο, ούτε ασφαλώς η Τράπεζα της Ελλάδος ή η κυβέρνηση. Είναι οι ίδιες οι διοικήσεις των πιστωτικών ιδρυμάτων, οι οποίες δρομολογούν τη διαδικασία και συνεπώς είναι απαραίτητο το Ταμείο να μπορεί να ανταποκριθεί με ευελιξία και νομική ικανότητα σε όλα τα ενδεχόμενα, στα οποία θα κληθεί να απαντήσει. Αντιδρά, δεν προκαλεί αυτό.

Περνώ συντομότατα στα άλλα τρία κομμάτια, τα πιο τεχνικά που περιλαμβάνει το δεύτερο μέρος του νομοσχεδίου.

Πρώτον, η νομική φύση της μετοχικής συμμετοχής του Ταμείου στο κεφάλαιο των πιστωτικών ιδρυμάτων. Εδώ έχουμε μια εξομάλυνση της κατάστασης, τουλάχιστον για τις νέες μετοχές που θα αποκτήσει από αύξηση κεφαλαίου. Το Ταμείο δεν θα έχει ένα ειδικό στάτους, θα έχει τα κοινά μετοχικά δικαιώματα. Όσο δε για τη συνολική συμμετοχή του, δηλαδή, και την υφιστάμενη και οποιαδήποτε μελλοντικώς προκύψει, διασφαλίζεται η σταδιακή επαναφορά στην ομαλότητα, διότι πλέον οι μετοχές ως προς ορισμένες κρίσιμες παραμέτρους του ΤΧΣ εξομοιώνονται με τις υπόλοιπες μετοχές. Αυτό έχει ως συνέπεια την κατάργηση του προτιμησιακού δικαιώματος του Ταμείου τόσο ως προς την κατάταξή του σε περίπτωση εκκαθαρίσεως ενός πιστωτικού ιδρύματος όσο και την κατάταξή του σε περίπτωση απομειώσεως των κεφαλαιακών μέσων, αυτό που γνωρίζουμε όλοι πλέον ως διάσωση με ίδια μέσα ή bail in.

Για ποιο λόγο είναι εύλογο το να μην έχει πλέον προτιμησιακά δικαιώματα το Ταμείο; Για δύο λόγους. Ο πρώτος είναι ότι αν υπήρχε νέα έκδοση μετοχών, αλλά διατηρούσε το Ταμείο ειδικά δικαιώματα, αυτά, βάσει της νέας νομοθεσίας για τα ίδια κεφάλαια των τραπεζών, περιέρχεται σε κανονισμό, στον κανονισμό για την κεφαλαιακή επάρκεια των τραπεζών, δεν θα αναγνωρίζονταν ως ίδια κεφάλαια με καταστροφικές συνέπειες.

Άρα, προκειμένου να υπάρξει εξομάλυνση, αίρονται αυτές οι προτιμήσεις και μπαίνουμε στο κανονικό καθεστώς, που προβλέπεται από το πλαίσιο για την κεφαλαιακή επάρκεια, το πλαίσιο προληπτικής εποπτείας.

Δεύτερον, δεν χάνει έτσι το δημόσιο, δεν μειώνεται η διασφάλιση του; Η απάντηση είναι, όχι πραγματικά. Αυτό που μειώνεται είναι τα νομικά δικαιώματα του ευρωπαϊκού μηχανισμού σταθερότητας, γιατί σε περίπτωση εκκαθαρίσεως, ω μη γένοιτο, ενός πιστωτικού ιδρύματος, αυτός που θα ωφελείτο από το προνόμιο που απολαμβάνει σήμερα το ΤΧΣ, είναι αυτός, ο οποίος έχει ενέχυρο επί των τίτλων που κατέχει το Ταμείο, δηλαδή, ο ευρωπαϊκός μηχανισμός σταθερότητας. Δεν βλάπτονται τα συμφέροντα του δημοσίου.

Πάρα πολύ σύντομα, γιατί δεν αφορά ειδικώς την Τράπεζα της Ελλάδος. Επέρχεται μία βελτίωση της εταιρικής διακυβέρνησης του Ταμείου. Η βελτίωση αυτή εδράζεται στο γεγονός ότι, πλέον, δεν είναι η Εκτελεστική Επιτροπή, αλλά το Γενικό Συμβούλιο, το οποίο έχει τη γενική αρμοδιότητα και έτσι αποφεύγονται ορισμένα προβλήματα, του να παίρνει μια απόφαση μια πολύ στενή ομάδα. Κυρίως, όμως, περιλαμβάνονται διαδικασίες, οι οποίες διασφαλίζουν τις καλές αποφάσεις.

Το τελευταίο, το οποίο έχει, νομίζω, γίνει το πλέον επίμαχο, είναι η ασυλία που υποτίθεται ότι θα απολαμβάνουν τα μέλη της διοίκησης, δηλαδή, του Γενικού Συμβουλίου του Ταμείου, εξαιτίας των νέων διατάξεων. Πρώτον, δεν είναι εύλογο το Ταμείο να μην έχει την ίδια μεταχείριση με τα στελέχη του τραπεζικού τομέα, όταν πρόκειται για απολύτως παρεμφερή και ανάλογα ζητήματα. Δεν μπορεί άλλα να ισχύουν εδώ, αλλά εκεί.

Δεύτερον και κλείνω με αυτό. Προσωπικώς θεωρώ και η Τράπεζα της Ελλάδος θεωρεί, ότι εδώ δεν πρόκειται περί ασυλίας, πρόκειται περί προστασίας από ποινικές διαδικασίες, που κινούνται, όχι με γνησίως ποινικές προθέσεις, αλλά προκειμένου να επηρεαστεί ο μηχανισμός λήψης αποφάσεων του Ταμείου. Δεν εμποδίζεται η ποινική δίωξη των μελών του Ταμείου, απλώς απαιτείται η έγκληση, κατά τον γνωστό τρόπο, όπως ισχύει και για τα τραπεζικά στελέχη.

Κλείνω με αυτό. Εδώ, υπάρχει ένας πρόσθετος λόγος, για τον οποίο πρέπει να έχουν αυτή την μίνιμουμ προστασία τα μέλη του Γενικού Συμβουλίου, που έχει να κάνει με τα κίνητρά τους. Το τελευταίο πράγμα που θα θέλαμε, θα είναι ένα συμβούλιο, το οποίο κρυπτόμενο πίσω από το φόβο ποινικών διαδικασιών, θα απέφευγε να πάρει αποφάσεις απεμπλοκής του και αποεπένδυσης. Δηλαδή, να διαιωνίζει τον ρόλο του στα πιστωτικά ιδρύματα, ο οποίος κάποια στιγμή, σύμφωνα με τις υποχρεώσεις, να πρέπει να τελειώσει. Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Σας ευχαριστούμε. Το λόγο έχει ο κύριος Γεώργιος Μότσιος, Πρόεδρος της ΟΤΟΕ, για τρία λεπτά.

**ΓΕΩΡΓΙΟΣ ΜΟΤΣΙΟΣ (Πρόεδρος της Ομοσπονδίας Τραπεζοϋπαλληλικών Οργανώσεων Ελλάδας (ΟΤΟΕ))**: Καλημέρα σε όλους και ευχαριστώ πολύ για την πρόσκληση.

Το Ταμείο Χρηματοπιστωτικής Σταθερότητας ιδρύθηκε το 2010 για να διασφαλίσει δύο βασικά πράγματα. Πρώτον, τη σταθερότητα του τραπεζικού συστήματος και δεύτερον να συμβάλλει στην ανάπτυξη της ελληνικής οικονομίας.

Πάντα από την ίδρυσή του ως τελικό στόχο είχε και παραμένει η αποεπένδυση από το μετοχικό κεφάλαιο τραπεζών, αλλά δέκα χρόνια μετά την ίδρυσή του η συμμετοχή του ΤΧΣ στο μετοχικό κεφάλαιο των τραπεζών παραμένει και ισχυρή και καθοριστική.

Όλα αυτά τα χρόνια η παράταση της οικονομικής και κοινωνικής κρίσης ακύρωσε σε μεγάλο βαθμό τις προσδοκίες για το ρόλο και την αποστολή του είτε το δούμε στενά οικονομικά είτε το δούμε ευρύτερα.

Ως εργαζόμενοι στις τράπεζες αυτά τα δέκα χρόνια μέσω της συρρίκνωσης του κλάδου, μείωσης εισοδημάτων, εθελούσιας, κλείσιμο καταστημάτων έχουμε συμβάλλει κατά περίπου, ενάμισι δις στα κεφάλαια των τραπεζών.

Σήμερα, βρισκόμαστε μπροστά σε νέες διατάξεις που φέρνει η κυβέρνηση προκειμένου να διευκολύνει τη συμμετοχή του στις αυξήσεις του μετοχικού κεφαλαίου των τραπεζών.

Θεωρούμε αναγκαίο να δοθεί αυτή η δυνατότητα συμμετοχής του ΤΧΣ στις αυξήσεις των μετοχικών κεφαλαίων των τραπεζών με την προστασία του δημοσίου συμφέροντος . Δεν το θεωρούμε όμως ικανό από μόνο του να αντιμετωπίσει όλα τα σύνθετα προβλήματα που αντιμετωπίζουν σήμερα όλες οι τράπεζες.

Η θητεία του ΤΧΣ εκπνέει σε δύο χρόνια. Ίσως θα πρέπει να δούμε και να σκεφτούμε ξανά το ρόλο και τη χρησιμότητα του ΤΧΣ στις σημερινές συνθήκες ή να το πω διαφορετικά θα πρέπει να προχωρήσει κάποια στιγμή σε δεύτερη φάση η διαδικασία για την κατάργησή του, έτσι ώστε το Δημόσιο να ασκεί απευθείας τα δικαιώματά του στις τράπεζες. Άλλωστε όταν ιδρύθηκε ήμασταν σε μη κανονικές συνθήκες, ενώ σήμερα είμαστε ως χώρα σε κανονικότητα.

Σε ό,τι αφορά στην Τράπεζα Πειραιώς, το ΤΧΣ θα πρέπει να συμμετέχει και να μην αφήσει στους ιδιώτες επενδυτές και στα ξένα κεφάλαια την αύξηση του μετοχικού κεφαλαίου της Τράπεζας προστατεύοντας ταυτόχρονα και το δημόσιο συμφέρον και τα δικαιώματα των εργαζομένων στην Τράπεζα Πειραιώς.

Τέλος, κλείνοντας με την ευκαιρία της σημερινής συνεδρίασης και με βάση την εμπειρία από την εφαρμογή του νόμου του 2015 που καθόρισε τα κριτήρια για την επιλογή των μελών των Διοικητικών Συμβουλίων των Τραπεζών θεωρούμε αναγκαίο και ιδιαίτερα σημαντικό να αλλάξει ο νόμος και να προβλεφθεί η συμμετοχή εκπροσώπων της αγοράς, των επαγγελματικών φορέων και των εργαζομένων στη σύνθεση των Διοικητικών Συμβουλίων των Τραπεζών, κάτι που αποτελεί σύγχρονη εταιρική πρακτική σε πολλές χώρες της Ευρωπαϊκής Ένωσης.

Δεν μπορεί και δεν πρέπει να απαγορεύεται η συμμετοχή εκπροσώπων της αγοράς των επαγγελματικών και κοινωνικών φορέων των εργαζομένων στα Διοικητικά Συμβούλια των Τραπεζών και να συμμετέχουν συνταξιούχοι ξένοι στα Διοικητικά Συμβούλια που δεν γνωρίζουν την ελληνική πραγματικότητα, κάτι που όπως είπα και πριν έχουμε και την εμπειρία αυτών των τελευταίων περίπου πέντε ετών από τη συμμετοχή τους.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Εμείς ευχαριστούμε πολύ, κύριε Πρόεδρε.

Το λόγο έχει ο κ. Χατζηνικολάκου.

**ΓΕΩΡΓΙΟΣ ΧΑΤΖΗΝΙΚΟΛΑΟΥ (Πρόεδρος της Τράπεζας Πειραιώς)**: Ευχαριστώ πολύ, θα είμαι σύντομος και θα ήθελα να πω ότι η νομοθεσία που έρχεται προς ψήφιση στη Βουλή μας βρίσκει σύμφωνους, γιατί είναι ένα ακόμα βήμα για την επιστροφή της χώρας και του τραπεζικού συστήματος στην κανονικότητα.

Σε πρώτη ανάγνωση η ευχέρεια που δίνεται στο ΤΧΣ να επενδύει, δίνει τη δυνατότητα, αλλά και την ευχέρεια να μεγιστοποιήσει και να προστατέψει τα συμφέροντά του κρίνοντας ανάλογα με τις συνθήκες της αγοράς.

Πιο γενικά, όμως, η δυνατότητα του ΤΧΣ να επενδύει δίπλα μαζί με τους ιδιώτες επενδυτές βοηθάει δυνητικά στη δημιουργία ενός κλίματος εμπιστοσύνης για την επιτυχία των προσπαθειών των Τραπεζών στις προσπάθειές τους να ενισχύσουν την κεφαλαιακή τους ευχέρεια για να μειώσουν περαιτέρω τα μη εξυπηρετούμενα δάνεια.

Συμπερασματικά, η πρόταση μάς βρίσκει σύμφωνους και θα ήθελα να αναφερθώ στο σημαντικό, θα έλεγα κομβικό ρόλο που έπαιξε το ΤΧΣ τα τελευταία χρόνια όχι μόνο για την ανακεφαλαιοποίηση των τραπεζών, αλλά και για την συνεισφορά τους στην βελτίωση της εταιρικής διακυβέρνησης στη χώρα μας, ειδικά στον τραπεζικό τομέα που σήμερα καταγράφει από τα υψηλότερα επίπεδα στην Ευρώπη.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Νάκος.

**ΒΑΓΙΟΣ ΝΑΚΟΣ (Πρόεδρος του Συλλόγων Εργαζομένων της Τράπεζας Πειραιώς):**

Θέλουμε να ευχαριστήσουμε για την τιμή που μας δίνετε να συνεισφέρουμε και εμείς, ως Σύλλογος των Εργαζομένων στην Τράπεζα Πειραιώς, με τις θέσεις μας και τις προτάσεις μας στο εξόχως σημαντικό και καίριο ζήτημα της μελλοντικής πορείας και του χαρακτήρα του τραπεζικού συστήματος στη χώρα μας, μετά από μια δεκαετή πορεία κρίσης και σημαντικών ανακατατάξεων στο εσωτερικό.

Το Ταμείο Χρηματοπιστωτικής Σταθερότητας συστάθηκε με σκοπό τη στήριξη των τραπεζών μέσω ανακεφαλαιοποιήσεων με πόρους των δανειακών συμβάσεων που είχε συνάψει η Ελληνική Δημοκρατία από το 2010 έως το 2015.

Με τις παρούσες διατάξεις δίνεται η θετική δυνατότητα στο Ταμείο να συμμετέχει με ίδια κεφάλαια στις απαραίτητες αυξήσεις κεφαλαίου των τραπεζών με τη συμμετοχή και του ιδιωτικού τομέα.

Συγκεκριμένα, τα χρόνια που πέρασαν στην Τράπεζα Πειραιώς υπήρξε μείωση του δικτύου καταστημάτων από τα 1718 καταστήματα σε 470 σε όλη τη χώρα, μείωση 73% και μείωση των εργαζομένων της από 17.000 περίπου εργαζόμενους σε 9.400, μείωση 46% κατά την περίοδο 2013 – 2020, εξελίξεις, που αν και αμφισβητείται από την πλευρά μας πόσο συνεισέφεραν στην οργανική κερδοφορία της τράπεζας, φαίνεται σίγουρα ότι έχουν και θα έχουν αρνητικές συνέπειες για την πελατεία και την απρόσκοπτη χρηματοδότηση και εξυπηρέτηση τόσο των νοικοκυριών, όσο και των επιχειρήσεων.

Όλα αυτά τα μεγέθη συνέβησαν υπό το πλάνο αναδιάρθρωσης που έθετε το ΤΧΣ στις τράπεζες και των αποφάσεων του, ιδιαίτερα μετά την τρίτη ανακεφαλαιοποίηση, παρόλα αυτά δεν έδωσαν τη δυνατότητα να επιλυθούν τα κύρια και άλυτα προβλήματα που έχουν οι τράπεζες και η Τράπεζα Πειραιώς, συγκεκριμένα από την εμφάνιση της δημοσιονομικής και της τραπεζικής κρίσης.

Θεωρούμε θετική τη δυνατότητα συμμετοχής του ΤΧΣ στις επικείμενες αυξήσεις μετοχικού κεφαλαίου των τραπεζών, ως παράγοντα σταθεροποίησης και μελλοντικής ανάπτυξης. Θεωρούμε, επίσης, ως δεδομένο ότι αυτή η σταθεροποίηση και μελλοντική ανάπτυξη πρέπει να εμπεριέχει τους εργαζόμενους και τα δικαιώματά τους, ώστε να μην αποτελέσουν οι εργαζόμενοι σ’ αυτή τη νέα ρύθμιση για ακόμη μία φορά, μέσω της περιστολής του κόστους, το δρόμο για την κερδοφορία των τραπεζών.

Τα κεφάλαια που θα αντληθούν τόσο από τους ιδιώτες, όσο και από το ΤΧΣ, μέσω του σχεδίου νόμου, θα πρέπει να στοχεύουν στην πραγματική ανάπτυξη της τράπεζας και της οικονομίας και αυτό θα γίνει με την ανάπτυξη των τραπεζικών εργασιών και με τη χρηματοδότηση της οικονομίας.

Για το σύλλογο, που εκπροσωπεί του εργαζόμενους στην Τράπεζα, το σχέδιο νόμου που θα προσφέρει τη δυνατότητα συμμετοχής του ΤΧΣ στην αύξηση κεφαλαίου της τράπεζας έχει θετικό πρόσημο στο βαθμό, που θα ικανοποιεί τρεις βασικές παραμέτρους. Το δημόσιο συμφέρον, τη βιωσιμότητα και ανάπτυξη της τράπεζας, την εξασφάλιση της εργασίας και των δικαιωμάτων των εργαζομένων.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Καραγκούνης.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Εισηγητής της Πλειοψηφίας):** Άκουσα με πολύ ενδιαφέρον τις παρατηρήσεις όλων των συμμετεχόντων, όλων των εκπροσώπων των φορέων που έχουμε καλέσει.

Να ξεκινήσω από τον κ. Βερύκιο και το ΤΧΣ. Αυτό που θα ήθελα να ξέρω είναι αν θεωρείται ότι αυτός ο νόμος που ψηφίζουμε θα ένα αποτελεσματικό εργαλείο, ώστε να προστατεύσει την αξία της περιουσίας του ΤΧΣ και βεβαίως κατ’ επέκταση τα συμφέροντα των Ελλήνων φορολογουμένων, αλλά και ένα τρίτο σημείο στο να εκπληρωθεί ο καταστατικός σας σκοπός.

Επίσης, αν θεωρείτε ότι ο νόμος σας παρέχει τα απαραίτητα εχέγγυα για να προασπίσει τα δικαιώματά σας ως μέτοχοι, για παράδειγμα είναι υποβοηθητικό ότι δίνεται στα όργανά σας η δυνατότητα να συμμετέχουν αποφασιστικά στη λήψη στρατηγικών αποφάσεων όπως η αύξηση μετοχικού κεφαλαίου;

Για τον κύριο Χατζηνικολάου, τον Πρόεδρο αν και ακούσαμε την τοποθέτησή του, θα ήθελα πιο εξειδικευμένα να μας πείτε πώς βλέπετε το ρόλο του ΤΧΣ στην επόμενη μέρα του ελληνικού χρηματοπιστωτικού συστήματος. Αν θεωρείτε ότι αυτός ο νόμος είναι υποβοηθητικός για τη μεγάλη προσπάθεια της απαλλαγής του βάρους των κόκκινων δανείων στην οποία κάνατε αναφορά από τους ισολογισμούς των ελληνικών τραπεζών και αν θεωρείτε ότι όλο το νομοθετικό πλαίσιο νόμος αλλά μαζί και οι πρωτοβουλίες που έχουν έρθει με τον Ηρακλή 1 και Ηρακλή 2 οσονούπω, θα επανέφερε τις τράπεζες στο πραγματικό τους ρόλο δηλαδή στη χρηματοδότηση των ελληνικών επιχειρήσεων και των πολιτών που είναι και το ζητούμενο αυτή τη στιγμή.

Για τον κύριο Χατζηεμμανουήλ που ήταν πολύ αναλυτικός, η αλήθεια είναι ότι μας έδωσε αρκετά στοιχεία. Αν θεωρείτε ότι το ΤΧΣ έχει εκπληρώσει τον ρόλο του όσον αφορά τη συστημική ευστάθεια του χρηματοπιστωτικού συστήματος και αν είναι πια η ώρα σταδιακά για απεμπλοκή από τις τράπεζες διασφαλίζοντας, βεβαίως, το ζητούμενο που είναι τα συμφέροντα των φορολογουμένων.

Τέλος, δύο παρατηρήσεις κύριε Πρόεδρε, για τον κύριο Μότσιο. Απ’ ότι καταλαβαίνω ο Πρόεδρος θα ήθελε νωρίτερα την απεμπλοκή του ΤΧΣ από τις τράπεζες με εξασφάλιση των συμφερόντων του φορολογούμενων. Αντιλαμβάνομαι ότι συμφωνείτε με τις διατάξεις του νόμου, θα ήθελα την κρίση σας και κρατάω αυτό που είπατε για τη συμμετοχή παραγόντων της αγοράς στα διοικητικά συμβούλια, διότι, η αλήθεια είναι ότι γνωρίζουν όντως καλύτερα τις ιδιαιτερότητες του χρηματοπιστωτικού συστήματος αλλά και εν γένει της αγοράς, θα μας πει ο αγαπητός Υπουργός περισσότερα. Αλλά βεβαίως και το θετικό πρόσημο που έβαλε και ο κύριος Νάκος που αναφέρθηκε για το νομοσχέδιο.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κύριος Συρμαλένιος.

**ΝΙΚΟΛΑΟΣ ΣΥΡΜΑΛΕΝΙΟΣ (Εισηγητής της Μειοψηφίας):** Ευχαριστώ κύριε Πρόεδρε. Καταρχήν και σήμερα γίνεται φανερό ότι αυτό που λέγαμε προχθές δεν αφορά αυτό τους εκπροσώπους των φορέων που είναι παρόντες αλλά ότι το πρώτο μέρος του νομοσχεδίου είναι απών και σήμερα στη συζήτηση διότι έχουμε καλέσει φορείς μόνο για το δεύτερο μέρος. Αυτό σημαίνει ότι το πρώτο μέρος είναι ο φερετζές για να περάσει στο δεύτερο μέρος στις προθέσεις της Κυβέρνησης και μάλιστα, ένα νομοσχέδιο, στο οποίο δεν έχει υπάρξει διαβούλευση μπορεί να έχει υπάρξει εσωτερική διαβούλευση της κυβέρνησης με τις διοικήσεις των τραπεζών και τη διοίκηση του ΤΧΣ, όμως διαβούλευση προς τα κόμματα και την κοινωνία δεν έχει υπάρξει.

Το δεύτερο που θέλω να πω είναι ότι εγώ διαπίστωσα μεταξύ των εκπροσώπων της διοίκησης τράπεζας της Ελλάδος και της διοίκησης του ΤΧΣ και της τράπεζας Πειραιώς κλπ, και των εργαζομένων έστω και με κάποιες διαφοροποιήσεις υπάρχει μια διαφορετική οπτική και γι’ αυτό θα έλεγα ότι με χίλια ζόρια δεχθήκατε να υπάρχουν και εκπρόσωποι των εργαζομένων στη σημερινή κλήση των φορέων.

Θέλω ναθέσω τέσσερις ερωτήσεις. Η πρώτη ερώτηση, η οποία απευθύνεται προς όλους βέβαια είναι και ένα ερώτημα προς την κυβέρνηση αλλά και προς όλους, εάν από δημοσιεύματα που βλέπουμε εάν πρόκειται το σημερινό νομοσχέδιο να είναι το πρώτο μέρος αλλαγών στο ΤΧΣ επίκειται και ένα δεύτερο μέρος, για να ξέρουμε συνολικά πού πάει η κατάσταση να είμαστε προετοιμασμένοι να γνωρίζουμε πού πάει και ποιες είναι οι προθέσεις και της Κυβέρνησης και των διοικήσεων των πιστωτικών ιδρυμάτων. Η δεύτερη ερώτηση είναι η εξής, γενικά συμφωνούμε με την αύξηση με τη συμμετοχή του ΤΧΣ στην αύξηση του μετοχικού κεφαλαίου των πιστωτικών ιδρυμάτων, όμως όταν λέμε ότι το ΤΧΣ ασκεί το δικαίωμα συμμετοχής με την αύξηση, πως αυτό αποτυπώνεται στη διοίκηση παραδείγματος χάρη των πιστωτικών ιδρυμάτων, αυτό είναι ένα ερώτημα.

Τρίτο ερώτημα, ο εκπρόσωπος της Τράπεζας της Ελλάδος, ο κύριος Χατζηεμμανουήλ, μίλησε για το θέμα αυτό που έχουμε θέσει εμείς για την ασυλία των μελών των διοικήσεων του ΤΧΣ και λοιπά. Μάλιστα, είπε ότι η επέκταση της ασυλίας, την οποία την ονομάζει προστασία και όχι ασυλία, που έφερε με διάταξη προ μηνών η Κυβέρνηση της Νέας Δημοκρατίας για τα τραπεζικά στελέχη αντίστοιχα, να επεκταθεί και στο ΤΧΣ. Αυτό δεν σας ανησυχεί καθόλου για την απομείωση του δημοσίου συμφέροντος;

Τέταρτο ερώτημα που απευθύνεται στους εργαζόμενους και στον Πρόεδρο της ΟΤΟΕ και ειδικότερα στον Πρόεδρο του Συλλόγου των εργαζομένων της Τράπεζας Πειραιώς. Ο πρόεδρος του Συλλόγου είπε ότι χρειαζόμαστε τρεις προϋποθέσεις για να θεωρήσουμε ότι είναι θετικό το νομοσχέδιο. Θα ήθελα να επαναλάβετε τις προϋποθέσεις και ποιες κατά τη γνώμη σας είναι αυτές που διασφαλίζουν το δημόσιο συμφέρον και κατ’ επέκταση το συμφέρον των εργαζομένων;

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Ευχαριστούμε και εμείς τον κύριο Συρμαλένιο. Αν μου επιτρέπετε, μια μικρή παρατήρηση σε ό,τι αφορά τους φορείς. Προτείνατε τρεις φορείς και οι δύο εκλήθησαν. Δύο πρότεινε και καλέσαμε από τη Νέα Δημοκρατία. Τρεις φορείς προτείνετε και έναν πρότεινε ο κύριος Λοβέρδος. Δηλαδή, έχουμε περισσότερους φορείς, για το τυπικό της υπόθεσης. Δεν παίζει κανένα ρόλο απολύτως, αλλά μην το επαναλαμβάνετε, παρακαλώ πολύ.

Το λόγο έχει ο κύριος Λοβέρδος.

**ΑΝΔΡΕΑΣ ΛΟΒΕΡΔΟΣ (Ειδικός Αγορητής του ΚΙΝΗΜΑΤΟΣ ΑΛΛΑΓΗΣ)**: Σας ευχαριστώ, πάρα πολύ, κύριε Πρόεδρε. Έχω να κάνω ορισμένες ερωτήσεις. Καταρχάς ρωτώ τον κύριο Βερύκιο, σε ό,τι αφορά τα ίδια κεφάλαια αυτήν τη στιγμή του Ταμείου Χρηματοπιστωτικής Σταθερότητας. Ποια είναι τα ίδια κεφάλαια σήμερα που βρίσκονται στη διάθεση του Ταμείου Χρηματοπιστωτικής Σταθερότητας και θα ήθελα να ξέρω, σε επίπεδο καθημερινής λειτουργίας του Ταμείου, ποια είναι η σχέση του με τους δανειστές; Πώς διαμορφώνονται σήμερα το 2021 οι σχέσεις του Ταμείου με τους δανειστές;

Επίσης, μία εκτίμηση, αν για την αύξηση του μετοχικού κεφαλαίου της Τράπεζας Πειραιώς υπάρχουν εκτιμήσεις ότι θα καλυφθεί από τους ιδιώτες επενδυτές ή αν υπάρχουν αντιθέτως εκτιμήσεις ότι θα χρειαστεί το Ταμείο να συμμετάσχει. Σας ευχαριστώ πολύ, κύριε Βερύκιε.

Θέλω να ρωτήσω τον κ. Χατζηεμμανουήλ από την Τράπεζα της Ελλάδος. Αναφέρθηκε σε συνήθεις εταιρικές διαδικασίες και προφανώς και στον έλεγχο της Τραπέζης της Ελλάδος σε ό,τι αφορά τις ανακεφαλαιοποιήσεις και θα ήθελα να μου πει για την προκείμενη ανακεφαλαιοποίηση. Πρακτικά, ποια θα είναι η μέθοδος παρακολούθησης και αξιολόγησης από την Τράπεζα της Ελλάδος. Θέλω να τον ρωτήσω αν έχει επιτέλους απαγορευτεί – μπορεί να μην το ξέρω εγώ – ο λεγόμενος εσωτερικός δανεισμός. Δηλαδή, μια τράπεζα δανείζει έναν επιχειρηματία, έναν ιδιώτη, ο οποίος με τη σειρά του συμμετέχει δι’ αυτού του δανείου στην αύξηση του μετοχικού κεφαλαίου, αν αυτό έχει απαγορευθεί.

Επίσης σε ό,τι αφορά την ανακεφαλαιοποίηση του 2015, εδώ βρίσκω στον προϋπολογισμό ότι τα καταβληθέντα κεφάλαια από πλευράς του Ταμείου Χρηματοπιστωτικής Σταθερότητας ήταν 42.163.557.000 ευρώ και θέλω να ρωτήσω ποια είναι η αξία τους σήμερα. Το καταβληθέν κεφάλαιο είναι αυτό. Σήμερα οι μετοχές του πόσο κοστίζει πόσο αξίζουν.

Τέλος, στον κύριο Χατζηνικολάου θέλω να κάνω το ίδιο ερώτημα με αυτό που έκανα στον κ. Βερύκιο. Να τον ρωτήσω αν υπάρχουν εκτιμήσεις για το ενδιαφέρον από πλευράς ιδιωτών για την αύξηση του μετοχικού κεφαλαίου της Τράπεζας Πειραιώς και να τον παρακαλέσω για μία διευκρίνιση σε σχέση με τη συνάρτηση που έκανε ανάμεσα στο παρόν σχέδιο νόμου και τα «κόκκινα δάνεια».

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Ευχαριστώ, κύριε Πρόεδρε. Προς τους εκπροσώπους της ΟΤΟΕ και το Σύλλογο Εργαζομένων Πειραιώς έχω μια ερώτηση. Όπως ειπώθηκε από τον εκπρόσωπο της ΟΤΟΕ ότι στα 10 χρόνια αυτά οι εργαζόμενοι έχουν συμβάλει και με τη μείωση εισοδήματος και με μείωση προσωπικού και κλείσιμο καταστημάτων και εθελούσιες και ενοικιαζόμενους υπαλλήλους, θα έλεγα εγώ, ωστόσο, θα ήθελα να μας πούνε ποια είναι η κερδοφορία των τραπεζών στο προηγούμενο ενιάμηνο.

Επίσης, επειδή αναφερθήκαν στην προστασία των δικαιωμάτων των εργαζομένων, ποια θεωρούν ότι πρέπει να προστατευτούν με τις αλλαγές στο Ταμείο Χρηματοπιστωτικής Σταθερότητας;

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Ευχαριστώ, κύριε Πρόεδρε. Θα ξεκινήσω από δυο τρεις - ερωτήσεις στον κύριο Βερύκιο. Έχει τις ικανότητες και το προσωπικό το ΤΧΣ να διαχειριστεί την Πειραιώς υπό τις σημερινές συνθήκες;

Σύμφωνα με τον ισολογισμό του ΤΧΣ έχει ζημιές στο ενιάμηνο ύψους ενάμισι δισεκατομμύριο ευρώ, άρα, θα έχει ζημίες ολόκληρο το 2020. Τα κεφάλαια του ΤΧΣ είναι πέντε δισεκατομμύρια, ενώ για την Πειραιώς θα χρειαστούν σύμφωνα με δικούς μας υπολογισμούς ενάμιση με δύο δισεκατομμύρια συν τα νέα «κόκκινα δάνεια» που θα υπάρξουν. Η ερώτησή μας εδώ είναι, θα χρειαστεί επιπλέον κεφάλαια το ΤΧΣ;

Πόσα νέα «κόκκινα δάνεια» προβλέπει το ΤΧΣ; Ποια θα είναι η επίπτωση από τη μείωση των κόκκινων δανείων και από τα νέα κόκκινα δάνεια στα ίδια κεφάλαια των τραπεζών και κατ’ επέκταση στα κεφάλαια του ΤΧΣ;

Υπάρχει προοπτική να αυξηθεί η συμμετοχή του ΤΧΣ και στις άλλες τράπεζες, τουλάχιστον σε όσες δεν έχουν προβεί σε hive down;

Όσον αφορά τον κύριο Χατζηεμμανουήλ, είναι σωστό να πιέζονται οι τράπεζες να μειώσουν τα «κόκκινα δάνεια» τους σε αυτήν τη συγκυρία; Για παράδειγμα, η Eurobank κατέγραψε μεγάλες ζημιές λόγω της πώλησης του πακέτου Cairo. Δεν θα δημιουργηθούν προβλήματα στις τράπεζες και κατ’ επέκταση στο ΤΧΣ;

Πόσο πιθανόν είναι να επιστραφεί ο αναβαλλόμενος φόρο στο δημόσιο; Είναι πιθανόν να επισπεύσει η Ευρωπαϊκή Κεντρική Τράπεζα τη διαγραφή του, δημιουργώντας προβλήματα στις τράπεζες, οπότε, κατ’ επέκταση, πάντοτε στο ΤΧΣ;

Τι επίπτωση θα έχει στις τράπεζες μία δημοσιονομική κρίση, αυτή που βιώνουμε σήμερα, με δεδομένο το μη βιώσιμο και αυξανόμενο χρέος, καθώς, επίσης, τα τεράστια ελλείμματα του 2020 και του 2021, οπότε, κατ’ επέκταση και στο ΤΧΣ;

Όσον αφορά τον κύριο Χατζηνικολάου, η Τράπεζα Πειραιώς έχει αναφερθεί στο παρελθόν σε διάφορα δημοσιεύματα ότι δεν χρειάζεται κεφάλαια. Ισχύει αυτό που έχει αναφερθεί ή θα χρειαστεί και πόσα θα χρειαστεί;

Έχει, κατά την άποψή του, ο κ. Πόλσον χρήματα και τεχνογνωσία για να προσφέρει στην Πειραιώς; Πώς κρίνει τη συμβολή του;

Όσον αφορά τον κύριο της ΟΤΟΕ, γιατί οι τράπεζες μειώνουν το δίκτυο; Είναι παραγωγική η μείωση του δικτύου; όπως έχουμε τεκμηριώσει πολλές φορές σε προηγούμενες Επιτροπές και αναφορές μας, έχουμε χαμηλότερη πυκνότητα δικτύου από το μέσο όρο της Ευρώπης. Επομένως, δεν δικαιολογείται μείωση του δικτύου.

Είναι δυνατόν να κλείνουν καταστήματα οι τράπεζες σε αυτές τις συνθήκες, ειδικά στις ακριτικές περιοχές και να ταλαιπωρούν τους κατοίκους εκεί; Πώς το κρίνει;

Δύο ακόμη ερωτήσεις στον Πρόεδρο του Συλλόγου των Εργαζομένων της Τράπεζας Πειραιώς. Έχουμε καταγγελίες σύμφωνα με τις οποίες οι υπάλληλοι που δεν θέλουν την εθελούσια έξοδο πιέζονται σε μεταθέσεις 500 χιλιόμετρα μακριά. Ισχύει;

Και η τελευταία ερώτηση. Που θα εργαστούν οι υπάλληλοι των τραπεζών μετά την εθελούσια έξοδο; Έχουμε στη σημερινή κατάσταση της οικονομίας την πολυτέλεια να αυξάνουμε την ανεργία;

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι εμείς ευχαριστούμε.

Το λόγο έχει ο Ειδικός Αγορητής του ΜέΡΑ25, ο κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός αγορητής του ΜέΡΑ25):** Ευχαριστώ πολύ, κ. Πρόεδρε. Να ευχαριστήσω και τους φορείς για τη συμμετοχή τους στην ακρόαση, αν και πραγματικά είναι η πιο μικρή και σύντομη ακρόαση φορέων που έχω δει. Κύριε Πρόεδρε, νομίζω ότι θα έπρεπε να είχαμε καλέσει περισσότερους φορείς. Δεν υπήρχε κάποιος λόγος να μην το κάνουμε.

Τώρα, όσον αφορά την Τράπεζα της Ελλάδος. Θα ήθελα το σχόλιό σας για «τον μεγάλο ελέφαντα στο δωμάτιο». Έχουμε, ούτε λίγο ούτε πολύ, μια ύφεση 9,6% την ώρα που σε τρέχουσες τιμές, χωρίς τον συνυπολογισμό του αρνητικού πληθωρισμού δηλαδή, το ΑΕΠ το 2019 ήταν στα 187,5 δισ. ευρώ, ενώ σήμερα έκλεισε στα 165 δις. Στην πράξη, δηλαδή, έχουμε ύφεση της τάξης του 11,5% και έχει κάνει αναθεώρηση η ΕΛΣΤΑΤ των στοιχείων του ΑΕΠ της τελευταίας δεκαετίας, με αποτέλεσμα να μειώνεται συνολικά το ΑΕΠ μας κατά 4 δις, αυξάνοντας αντίστοιχα το χρέος. Μας θυμίζει πάρα πολύ την γνωστή ιστορία με τον κ. Αλογοσκούφη. Θέλαμε το δικό σας σχόλιο. Τι θεωρείτε, ότι αυτή η αναθεώρηση του ΑΕΠ είναι λογική; Η αύξηση που μειώνει το έλλειμμά μας σχηματικά, αυξάνει το χρέος. Θεωρείτε ότι ήταν σωστή τεχνικά κίνηση εκ μέρους της ΕΛΣΤΑΤ και πως τι δικαιολογείται εσείς ως Τράπεζα της Ελλάδας, που έχετε την ευρύτερη παρακολούθηση και εποπτεία των οικονομικών.

Όσον αφορά για την Τράπεζα Πειραιώς. Θα ήθελα η διοίκηση της Τράπεζας να μας πει, ποια είναι η ζημία στο ελληνικό δημόσιο από την αγορά της μετοχής κατά έξι φορές παραπάνω από ότι είναι αυτή τη στιγμή στο Χρηματιστήριο.

Όσον αφορά για το ΤΧΣ, το ερώτημα μου είναι αυτό που έχει ο κάθε πολίτης αυτή τη στιγμή στην Ελλάδα. Αφού διεκδικείτε ασυλία, και εσείς βέβαια μετά τα διοικητικά μέλη των τραπεζών, ποιες θα είναι οι επιπτώσεις για ένα μέλος που κάνει κακοπροαίρετες ενέργειες, για ένα μέλος του Ταμείου, το οποίο έχει δόλιους σκοπούς. Υπάρχουν τέτοια στην κοινωνία μας, φαντάζομαι παντού μπορεί να υπάρξουν. Ποιες είναι οι επιπτώσεις όταν έχετε ασυλία;

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε, κ. Αρσένη.

Έχουμε ολοκληρώσει με τους Εισηγητές και τους Ειδικούς Αγορητές. Έχει ζητήσει το λόγο ο κ. Κουρουμπλής. Κύριε Κουρουμπλή, καλή σας ημέρα από την Επιτροπή. Μας ακούτε;

Έχετε το λόγο για τρία λεπτά παρακαλώ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Σας ευχαριστώ κ. Πρόεδρε.

Θα ήθελα να ξεκινήσω πρώτα από τον Πρόεδρο της Ένωσης Ελληνικών Τραπεζών, τον κ. Χατζηνικολάου. Υπάρχει έντονο πρόβλημα με πολλούς εργαζόμενους που αναγκάζονται σε διαδικασία εθελούσιας, οι οποίοι δεν θέλουν να μπουν σε αυτό το πρόγραμμα. Απαιτείτε από αυτούς να μετακινηθούν σε άλλες περιοχές και ουσιαστικά τους επιβάλλετε την εθελουσία. Είναι ένα εξαιρετικά δυσάρεστο γεγονός.

Επίσης, δείχνετε ότι δεν αντιλαμβάνεστε την κρισιμότητα των στιγμών που ζούμε με την πανδημία, η οποία επηρεάζει τη ζωή μας πολλαπλώς, με το να κλείνετε υποκαταστήματα σε περιοχές που πραγματικά δημιουργούν εξαιρετικές δυσκολίες. Αυτό θα το έλεγα και στον Εισηγητή και αγαπητό μου συμπατριώτη της ΝΔ, ο οποίος ξέρει καλά τι γίνεται στην ιδιαίτερη πατρίδα του τη Βόνιτσα. Αναγκάζεται κάποιος να πάει 40 και 50 χιλιόμετρα μακριά σε άλλη περιοχή, γιατί κλείνουν τα υποκαταστήματα των τραπεζών.

Τώρα, σε ότι αφορά, κύριε Πρόεδρε, την ασυλία. Θα ήθελα να απευθυνθώ προς τον κύριο Χατζηεμμανουήλ και στον κύριο Βερύκιο και στον κύριο Χατζηνικολάου. Αφού με βάση αυτά που είπατε και αυτά που λέει η Κυβέρνηση, με το νομοσχέδιο που φέρνει, θα αποβεί όλη αυτή η μεταρρύθμιση προς όφελος του ελληνικού δημοσίου. Ένας απλός άνθρωπος πολίτης διερωτάται τί χρειάζεται η ψήφιση, για άλλη μια φορά, γιατί ψηφίζεται για τρίτη φορά, ψηφίστηκε το 2013 η ασυλία, ψηφίστηκε το 2019 ψηφίζεται, επιχειρείται και τώρα, αφού είναι προς όφελος του ελληνικού δημοσίου μια τέτοια διαδικασία που επιχειρείται, γιατί χρειάζεται αυτή η προστασία των μελών του Ταμείου;

Επίσης, ένα άλλο ερώτημα που θέλω να θέσω στον κύριο Χατζηεμμανουήλ και στον κύριο Βερύκιο. Αφού, η χώρα πλέον βγήκε από τα μνημόνια, γιατί πρέπει το Ταμείο, ουσιαστικά, να ελέγχεται από τους ευρωπαϊκούς θεσμούς και δεν υπάγεται απευθείας, πλέον, στο ελληνικό δημόσιο και στο Υπουργείο Οικονομικών;

Επίσης, κλείνοντας κύριε Πρόεδρε, θέλω να επαναλάβω μία ερώτηση στον κύριο Χατζηεμμανουήλ κυρίως και στην Ένωση Ελληνικών Τραπεζών. Πόσα χρήματα, δεν λέω αν ήταν ελεγμένα φορολογικά, «έφυγαν» από το τραπεζικό σύστημα από το 2010 μέχρι το 2015 και πόσα χρήματα «έφυγαν» από το 2015 που ανέλαβε η κυβέρνηση του ΣΥΡΙΖΑ μέχρι τον Ιούνιο που έκλεισαν οι τράπεζες; Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πολύ. Το θέμα με τα υποκαταστήματα των τραπεζών, το οποίο έθεσε και ο κύριος Κουρουπλής και άλλοι συνάδελφοι, είναι όντως ένα σοβαρό ζήτημα ιδίως για τραπεζικά υποκαταστήματα στην περιφέρεια. Κι εγώ θα ήθελα να το θέσω με την ευκαιρία, παρότι δεν έχει να κάνει ευθέως με το σχέδιο νόμου, το οποίο συζητάμε. Θα παρακαλούσα πολύ τις διοικήσεις των τραπεζών να ξαναδούν αυτή την πολιτική. Κατανοητές οι ανάγκες που έχουν, αλλά πρέπει οπωσδήποτε να λαμβάνουμε υπόψη και τις πολύ σοβαρές, πολύ μεγάλες ανάγκες που έχουν οι συμπολίτες μας, ιδιαίτερα σε περιοχές που είναι ακριτικές, παραμεθόριες ή και επιμεθόριες. Αναφέρομαι στις επαρχίες Πωγωνίου, Κονίτσης, για παράδειγμα στο νομό Ιωαννίνων, στην Αιτωλοακαρνανία, όπως προαναφέρθηκε και γενικότερα σε όλη την Ελλάδα.

Το λόγο έχει ο κύριος Φλαμπουράρης. Έχετε το λόγο για τρία λεπτά παρακαλώ.

**ΑΛΕΚΟΣ ΦΛΑΜΠΟΥΡΑΡΗΣ:** Ευχαριστώ. Θα ήθελα συγκεκριμένα να ρωτήσω για δύο κρίσιμα θέματα, που τους τελευταίους μήνες έχουν μονοπωλήσει, μπορώ να πω εγώ, το σύστημα το τραπεζικό και αναφέρεται συγκεκριμένα στην Τράπεζα Πειραιώς και στην Εθνική Τράπεζα.

Οι συγκεκριμένες ερωτήσεις που θέλω να θέσω είναι οι εξής. Προς το Ταμείο η μία ερώτηση και την Τράπεζα της Ελλάδος. Ποια ήταν η θέση των δύο αυτών καθοριστικών οργάνων σε σχέση με την άρνηση της Τράπεζας Πειραιώς να πληρώσει τον τόκο, τον οποίο όφειλε στο ΤΧΣ, ούτως ώστε να προκληθεί ουσιαστικά μέσω της άρνησης αυτής, μετατροπή των CoCos σε μετοχές με αποτέλεσμα, όπως σε όλους είναι γνωστό, να ζημιωθεί το ΤΧΣ, αλλά και το ελληνικό δημόσιο, περίπου 1,5 δις από τα 2 δις που ήταν η αξία των CoCos; Ποια ήταν η θέση τους και αν ουσιαστικά, δέχονται αυτήν την εκδοχή την οποία εγώ εκθέτω.

Ένα δεύτερο ερώτημα προς το ΤΧΣ, στο ΤΧΣ έχει παραπεμφθεί αυτή τη στιγμή να αποφασίσει και να προτείνει, τι θα γίνει με την τύχη της Εθνικής Ασφαλιστικής, η οποία είναι στην Εθνική Τράπεζα της Ελλάδος. Η Εθνική Ασφαλιστική, η οποία από ότι πληροφορούμαστε, πάει να πουληθεί σε έναν μόνο υποψήφιο και με ένα τίμημα τουλάχιστον 50% κάτω από την αξία του. Ποια προτίθεται να είναι η θέση του ΤΧΣ, γιατί δεν έχει ακόμη καθοριστεί;

Εμείς διαφωνούμε ότι πρέπει να πουληθεί έτσι και σε αυτόν τον αγοραστή, κατά την εκτίμησή μας, πρέπει και το έχουμε θέσει και στη διοίκηση της Τράπεζας της Ελλάδος, θα πρέπει να βρεθεί ένας άλλος διαφορετικός τρόπος, ούτως ώστε η πώληση να είναι συμφέρουσα προς το ελληνικό δημόσιο, προς τους εργαζόμενους και τους συνεργαζόμενους με την Εθνική Ασφαλιστική και ένας τέτοιος τρόπος θα ήταν η συμμετοχή στο χρηματιστήριο.

Τέλος, μια ερώτηση, όπου εμείς αναζητούμε τα στοιχεία και βλέπουμε διαφορετικές εκδοχές, θα θέλαμε μια επίσημη, πραγματικά θέση, ποιος είναι ο αριθμός των μετοχών που έχει το ΤΧΣ σε κάθε μία από τις τέσσερις συστημικές τράπεζες, σήμερα; Νομίζω ότι είναι κρίσιμο θέμα και εάν αυτό συνδεθεί ιδιαίτερα με τις αυξήσεις μετοχικών κεφαλαίων, όπως λέει το νομοσχέδιο, ότι πρέπει με τη δική της περιουσία η κάθε τράπεζα να μπει, θα θέλαμε να μάθουμε ποια είναι τα περιουσιακά στοιχεία της Πειραιώς, με βάση τα οποία θα έχει τη δυνατότητα να μπει στην αύξηση μετοχικού κεφαλαίου.

Αυτές τις ερωτήσεις θέλουμε να θέσουμε, οι οποίες είναι διευκρινιστικές και από την πλευρά τη δική μας υπάρχει συγκεκριμένη θέση, την οποία μετά τις απαντήσεις θα μπορούμε να εκθέσουμε.

Ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ(Πρόεδρος της Επιτροπής):** Ευχαριστούμε και εμείς τον κύριο Φλαμπουράρη.

Ολοκληρώσαμε με τους συναδέλφους Βουλευτές, συνεπώς επανερχόμαστε στους εκπροσώπους φορέων. Κύριε Βερύκιε, καλημέρα και πάλι από την Επιτροπή, έχετε το λόγο, παρακαλώ πολύ για συνοπτικές απαντήσεις στην κυρία και στους κυρίους συναδέλφους.

Το λόγο έχει ο κ. Βερύκιος.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Συμεών (Σίμος) Κεδίκογλου, Σταύρος Κελέτσης, Εμμανουήλ (Μάνος) Κόνσολας, Ιωάννης Μπούγας, Χρήστος Μπουκώρος, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Λάζαρος Τσαβδαρίδης, Βασίλειος – Νικόλαος Υψηλάντης, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Παναγιώτης Κουρουμπλής, Κυριακή Μάλαμα, Αθανάσιος (Σάκης) Παπαδόπουλος, Αικατερίνη Παπανάτσιου, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Διαμάντω Μανωλάκου, Βασίλειος Βιλιάρδος, Κωνσταντίνος Χήτας, Κρίτων – Ηλίας Αρσένης και Γεώργιος Λογιάδης.

**ΑΝΔΡΕΑΣ ΒΕΡΥΚΙΟΣ(Πρόεδρος του Γενικού Συμβουλίου του Ταμείου Χρηματοπιστωτικής Σταθερότητας(ΤΧΣ)):** Ευχαριστώ πολύ κύριε Πρόεδρε, θα προσπαθήσω να είμαι σύντομος, γιατί οι ερωτήσεις είναι πολλές.

Σχετικά με τις ερωτήσεις με τη σειρά που ετέθησαν, ο κύριος Καραγκούνης έθεσε το θέμα του δημοσίου συμφέροντος, εάν η ρύθμιση που προτείνεται για συμμετοχή σε αυξήσεις μετοχικού κεφαλαίου είναι σύμφωνη με το δημόσιο συμφέρον. Ακριβώς, θα έλεγα σίγουρα κύριε Καραγκούνη, διότι, όπως είπαμε, χωρίς τη ρύθμιση αυτή δεν θα μπορούσαν οι τράπεζες να προβούν σε αυξήσεις κεφαλαίων χωρίς το Ταμείο να υποστεί μεγάλη μείωση της συμμετοχής του και απίσχναση, όπως λέγετε, και ως εκ τούτου δεν θα μπορούσε να διαφυλάξει και να διατηρήσει την αξία της συμμετοχής του.

Άρα, νομίζω ότι είναι καθαρό ότι είναι προς το συμφέρον του Ταμείου και του ελληνικού δημοσίου να μπορεί να συμμετέχει υπό όρους σε μελλοντικές αυξήσεις κεφαλαίου των συστημικών τραπεζών.

Και είναι σύμφωνο με τον καταστατικό σκοπό του Ταμείου, αυτή η συμμετοχή του, να εντάσσεται στο πλάνο, στο σχέδιο αποεπένδυσης, όπως είπαμε. Δηλαδή, δεν επιδιώκει το Ταμείο να διαιωνίσει την παρουσία του στις τράπεζες. Τουναντίον, ο στόχος είναι, να απεμπλακεί, να περάσουν οι τράπεζες σε ιδιωτικά χέρια, αλλά χωρίς να ζημιωθεί περαιτέρω το δημόσιο.

Σημειώνω, όπως το ξέρουμε όλοι, ότι τα κεφάλαια που έχουν επενδυθεί για την υποστήριξη των τραπεζών κατά τη διάρκεια της κρίσης, είναι πολύ μεγάλα και λόγω της κατακόρυφης πτώσης των αξιών των μετοχών των τραπεζών, βεβαίως, το Ταμείο εμφανίζει μια συσσωρευμένη ζημία, που είναι πολύ σημαντική. Λοιπόν, δεν θέλουμε να συνεχίσει αυτή η πτώση, δηλαδή, η αύξηση της ζημίας. Τουναντίον, νομίζω, με τις προτεινόμενες ρυθμίσεις θα μπορέσουμε, ίσως, αν πάνε όλα καλά, να ανακτήσουμε και ένα μέρος της ζημίας.

Ο κύριος Συρμαλένιος ρώτησε, αν θα υπάρχει συνέχεια στις αλλαγές του νόμου του ΤΧΣ. Αυτό, κύριε Συρμαλένιο, είναι περισσότερο ερώτημα που θα κάνετε, βέβαια, στο Υπουργείο Οικονομικών, το οποίο εξετάζει το νόμο του Ταμείου σε διαρκή βάση, μπορώ να πω.

Ρώτησε, επίσης, ο κ. Συρμαλένιος - και ήταν και η ερώτηση και άλλων κυρίων βουλευτών - πώς μεταφέρεται η απόφαση του Ταμείου στις διοικήσεις των τραπεζών. Σε περίπτωση που αποφασιστεί από μία τράπεζα ότι θέλει να προχωρήσει με μία αύξηση κεφαλαίου, το Ταμείο θα πρέπει να λάβει θέση επί του θέματος και αν θέλει να συμμετάσχει, μεταφέρει την απόφαση του στο διοικητικό συμβούλιο της εν λόγω τράπεζας μέσω του εκπροσώπου. Το Ταμείο έχει έναν εκπρόσωπο σε κάθε διοικητικό συμβούλιο κάθε μίας από τις τέσσερις συστημικές τράπεζες. Και βεβαίως, ψηφίζει και στη γενική συνέλευση των μετόχων που καλείται για να εγκρίνει, τελικά, την αύξηση κεφαλαίου.

Το θέμα της ασυλίας το ήγειραν διάφοροι συνάδελφοί σας, κύριε Πρόεδρε. Δεν θεωρούμε ότι παρέχεται ασυλία στα όργανα του Ταμείου, με τις προτεινόμενες αλλαγές. Όπως το ανέφερε, νομίζω, και κύριος Χατζηεμμανουήλ πολύ ορθά, πρόκειται περί μιας προστασίας εναντίον κακόβουλων μηνύσεων, την οποία προστασία έχουν αυτήν τη στιγμή τα διοικητικά συμβούλια των τραπεζών. Το ΤΧΣ στην δραστηριότητα του, ιδίως, τώρα στη φάση της αποεπένδυσης, είναι μια δραστηριότητα χρηματοοικονομικής φύσεως, που εμπίπτει, εντελώς, στην ίδια κατηγορία με τις τράπεζες και δεν θεωρώ δίκαιο, να μην υπάρχουν οι ίδιες εξασφαλίσεις εναντίον τέτοιων κακόβουλων μηνύσεων, που υπάρχουν για τις τράπεζες.

Προσθέτω δε και θυμίζω, ότι στην περίπτωση του Ταμείου, έχουν και μια πρόσθετη υποχρέωση, δηλαδή, που υποχρεώνονται τα όργανα του Ταμείου να ακολουθήσουν μία διαδικασία με δύο εσωτερικούς συμβούλους διεθνούς κύρους κ.λπ.. Δηλαδή, η προστασία αυτή είναι ακόμα πιο ισχυρή, θα έλεγα, απ’ ότι για τις τράπεζες γενικά.

Ο κύριος Λοβέρδος ρώτησε, ποια είναι τα ίδια κεφάλαια του Ταμείου. Αυτή τη στιγμή η καθαρή θέση, κύριε Λοβέρδο, του Ταμείου, σύμφωνα με το Ισολογισμό του, είναι περίπου στα 5 δισεκατομμύρια ευρώ και το ταμειακό απόθεμα που διαθέτει, είναι 1,4 δις. Δηλαδή, μας επιτρέπει αρκετές ενέργειες συμμετοχής σε αυξήσεις μετοχικού κεφαλαίου τραπεζών.

Σε σχέση με τους δανειστές έχουμε εκπροσώπους των θεσμών της Ευρωπαϊκής Επιτροπής, της Ευρωπαϊκής Κεντρικής Τράπεζας και του Ευρωπαϊκού Μηχανισμού Σταθερότητας, σαν παρατηρητές σε όλες τις συνεδριάσεις των διοικητικών οργάνων του ταμείου, δηλαδή, του γενικού συμβουλίου και της εκτελεστικής Επιτροπής.

Πέραν αυτού δεν υπεισέρχονται στη διοίκηση του ταμείου οι δανειστές ούτε οι θεσμοί διότι το ταμείο αναφέρεται στο Υπουργείο Οικονομικών και έχει σχέση και με την Τράπεζα της Ελλάδος. Το Υπουργείο Οικονομικών έχει έναν εκπρόσωπο μέλος του γενικού συμβουλίου του ταμείου και η Τράπεζα της Ελλάδος ορίζει και αυτή ένα μέλος του Γενικού Συμβουλίου του Ταμείου.

Ρωτήσατε, κύριε Λοβέρδο, για αύξηση του μετοχικού κεφαλαίου της Πειραιώς. Πρέπει να σας πω, ότι δεν έχουμε ακόμα καμία τέτοια είδηση, ότι έχει αποφασιστεί τέτοια αύξηση και έτσι δεν μπορώ να σχολιάσω τίποτα επί του θέματος. Περιμένουμε τις αποφάσεις της ίδιας της τράπεζας. Ας μην ξεχνάμε ότι το ΤΧΣ είναι μέτοχος, δεν είναι αυτός που κατευθύνει και διαχειρίζεται τις υποθέσεις των τραπεζών. Η τράπεζα πρέπει να λάβει απόφαση, τι θέλει να κάνει και αν κρίνει σκόπιμο να προβεί σε αύξηση κεφαλαίου θα μας το θέσει υπόψη και θα πάρουμε τότε τις αποφάσεις μας.

Ο κ. Βιλιάρδος, προσωπικό για να διαχειριστεί την Πειραιώς. Κύριε Βιλιάρδο, απάντησα ήδη, δεν διαχειριζόμαστε εμείς τις τράπεζες, έχουν δικές τους διοικήσεις και είναι αυτόνομες και αυτοκέφαλες. Εμείς είμαστε απλώς μέτοχοι, βέβαια μέτοχοι με κάποια οντότητα που μας ακούνε ευτυχώς, και έχουμε έναν διάλογο, μπορούμε να επηρεάσουμε όσο μπορούμε, αλλά εν πάση περιπτώσει δεν είμαστε εμείς που παίρνουμε τις αποφάσεις για τις τράπεζες.

Για τα νέα κόκκινα δάνεια φαντάζομαι αναφέρεστε στις επιπτώσεις της επιδημίας-της πανδημίας του covid, εκεί η πιο αρμόδια είναι η Tράπεζα της Ελλάδος. Υπενθυμίζω, ότι το ταμείο δεν είναι επόπτης, ο επόπτης είναι η Τράπεζα της Ελλάδος και παρακολουθεί την εξέλιξη των μεγεθών αυτών. Βεβαίως, και εμείς θα παρακολουθούμε από την πλευρά μας αλλά η τράπεζα της Ελλάδος έχει την πιο εμπεριστατωμένη εικόνα.

Ο κύριος Αρσένης, για την ασυλία και ποιες θα ήταν οι επιπτώσεις εάν κάποιο από τα όργανα του ταμείου ενεργούσε με δόλο. Εάν υπήρχε δόλος, κύριε Αρσένη, τότε, βεβαίως, θα έπρεπε το Γενικό Συμβούλιο να λάβει την απόφαση για έγκληση εναντίον του εν λόγω ατόμου και να προχωρήσουμε σε δικαστικές ενέργειες εναντίον του.

Ο κ. Κουρουμπλής, βγήκε η χώρα από τα μνημόνια, γιατί το ΤΧΣ διοικείται από τους θεσμούς; Απάντησα κύριε Κουρουμπλή, δεν διοικείται από τους θεσμούς. Βεβαίως, έχουμε παρατηρητές από τους θεσμούς, αλλά αυτοί δεν διοικούν.

Κύριε Φλαμπουράρη, ρωτήσατε για την άρνηση της Τράπεζας Πειραιώς, πληρωμής του τόκου των CoCos υπενθυμίζω, ότι αυτό δεν ήταν μια απόφαση που μπορούσε να επηρεάσει το ταμείο, ήταν απόφαση που πάρθηκε από τον επόπτη στη Φρανκφούρτη και η τράπεζα δεν είχε παρά να ακολουθήσει τις οδηγίες που έλαβε από εκεί.

Η τύχη της Εθνικής Ασφαλιστικής. Ακόμα δεν έχουμε λάβει εμείς θέση, κύριε Φλαμπουράρη, ξέρουμε τις αντιρρήσεις πολλών έχω δει και εκπροσώπους των εργαζομένων.

Όλα αυτά θα ληφθούν υπόψη, αλλά ακόμα δεν έχουμε καταλήξει. Εμείς το εξετάζουμε μαζί με τη βοήθεια συμβούλων.

Κύριε Προέδρε, σταματώ εδώ γιατί αρκετά μακρηγόρησα. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Και εμείς ευχαριστούμε τον κ. Βερύκιο για τις απαντήσεις του.

Το λόγο έχει ο κ. Χατζηεμμανουήλ.

**ΧΡΗΣΤΟΣ ΧΑΤΖΗΕΜΜΑΝΟΥΗΛ (Μέλος του Συμβουλίου Νομισματικής Πολιτικής της Τράπεζας της Ελλάδος):**  Ξεκινώ ταχύτατα με τις δύο ερωτήσεις που δεν έχουν άμεση σχέση με το δεύτερο, αλλά μάλλον πηγαίνουν στο πρώτο μέρος του νομοσχεδίου.

Ο κ. Αρσένης ρωτά για το θέμα της αναθεώρησης του ΑΕΠ. Θέλω να διευκρινίσω ότι η Τράπεζα της Ελλάδος πρώτον, έχει στατιστικές αρμοδιότητες, οι οποίες όμως δεν αφορούν το ΑΕΠ, αφορούν χρηματοοικονομικά στοιχεία. Ως στατιστική αρχή για το ΑΕΠ αποκλειστικώς αρμόδια είναι η ΕΛΣΤΑΤ, η οποία ανεξαρτήτως επιτελεί το έργο της.

Θέλω απλώς να επισημάνω ως προς τα στοιχεία ότι οι αναθεωρήσεις των στατιστικών σειρών είναι κάτι απολύτως σύνηθες και αναμενόμενο. Εποπτεύεται προφανέστατα από τη Eurostat και τις μεθοδολογίες της, όσο δε για τις συνέπειες ενδεχόμενων αλλαγών των στατιστικών αριθμών, θέλω απλώς να παρατηρήσω ότι η ποιότητα των στατιστικών στοιχείων κρίνεται με την ακρίβεια τους, την ακρίβεια με την οποία απεικονίζουν την πραγματικότητα και όχι με ενδεχόμενες δευτερογενείς συνέπειες. Είναι εισροή και όχι εκροή τα στατιστικά δεδομένα.

Ο κ. Κουρουμπλής με ρώτησε κατά πόσον μπορώ να τον πληροφορήσω πόσα χρήματα έφυγαν από το 2010 έως το 2015 και μετά. Δεν είμαι πρόχειρος. Δεν έχω τα στοιχεία. Δεν περίμενα μία τέτοια ερώτηση. Αυτό που θέλω απλώς να παρατηρήσω είναι ότι και οι δύο περίοδοι δεν μπορεί να θεωρηθούν ενδεικτικές, διότι η απόσυρση καταθέσεων από ένα τραπεζικό σύστημα σε συνθήκες είτε καταστολής της ελεύθερης κινήσεως κεφαλαίων είτε πλήρους συστήματος capital controls, όπως αυτά που ζήσαμε, δεν επιτρέπουν να συνάγει κανείς συμπεράσματα από τη μεταβολή των δεδομένων.

Θέλω απλώς να πληροφορήσω τα μέλη της Επιτροπής ότι κατά τους τελευταίους μήνες, την τελευταία, χρόνια παρατηρείται έντονη αύξηση των καταθέσεων τους περισσότερους μήνες. Συνεπώς, η απόσυρση καταθέσεων είναι ένα πρόβλημα του παρελθόντος.

Έρχομαι στο ερώτημα του κ. Καραγκούνη. Απαντώ ευθέως ότι συμφωνώ με αυτό που νομίζω ότι υπενόησε. Πράγματι το Ταμείο Χρηματοπιστωτικής Σταθερότητας έπαιξε ένα ρόλο προκειμένου να σταθεροποιηθεί το σύστημα, αλλά κάποια στιγμή πρέπει να απεμπλακεί από τις τράπεζες και πρέπει να απεμπλακούμε και εμείς από το Ταμείο. Δεν θα θέλαμε να υπάρχει εσαεί η συνέχιση της παρουσίας ενός φορέα, ο οποίος είναι κρατικός αλλά λειτουργεί και με πολύ συγκεκριμένους περιορισμούς. Συμμετέχει στη διοίκηση τραπεζών, χωρίς, όμως, να συμμετέχει ενεργά παρότι είναι μεγάλος μέτοχος κ.λπ.. Αυτή η θεσμική ιδιαιτερότητα κάποια στιγμή πρέπει να εκλείψει και δεν θα θέλαμε να παραταθεί πέραν της λήξεως της προβλεπόμενης, αυτή τη φορά, χρονικής περιόδου της λειτουργίας του ο συγκεκριμένος τομέας.

Θα αλλάξει, ρωτάει ο κ. Συρμαλένιος, περαιτέρω το πλαίσιο που ρυθμίζει το Ταμείο και τη λειτουργία του; Αντιλαμβάνομαι ότι –μάλιστα ο εκπρόσωπος της ΟΤΟΕ το ανέφερε- τόσο η ΟΤΟΕ όσο και η Ένωση Ελληνικών Τραπεζών έχουν εκφράσει επιμόνως και όχι αδικαιολόγητα τις αντιρρήσεις τους για τις μνημονιακές επιλογές με τις οποίες περιορίζεται ριζικά η σύνθεση των διοικητικών συμβουλίων και ο τρόπος λειτουργίας τους και καταρχήν, η Τράπεζα της Ελλάδος θα έβλεπε με καλό μάτι μία εξομάλυνση και σε αυτό το επίπεδο. Αυτό βεβαίως είναι θέμα του Υπουργείου Οικονομικών.

Ως προς το άλλο ερώτημα του κ. Συρμαλένιου, που αφορά την ασυλία και που έχει να κάνει και με το πρώτο από τα δύο ερωτήματα του κ. Κουρουμπλή, θέλω να επαναλάβω και πάλι, δεν πρόκειται για ασυλία. Eάν συντρέχει λόγος και μάλιστα αν υπάρχει δόλος, είναι καθήκον των μελών του Γενικού Συμβουλίου, να εγκρίνουν την απόφαση για την άσκηση εγκλήσεως και ποινικής διώξεως, κατά των μελών που παρανόμησαν.

Αυτό που δεν είναι εύλογο, είναι να υπάρχει διακριτική μεταχείριση εις βάρος, εν προκειμένω, του ΤΧΣ για πράγματα όμοια με τα όσα κάνουν οι διοικήσεις των πιστωτικών ιδρυμάτων, στα οποία έχει το ίδιο συμμετοχή. Δεύτερον, δεν είναι από πλευράς δικαιοπολιτικής εύλογο, να δημιουργούνται οι προϋποθέσεις για την κατάχρηση της ποινικής διαδικασίας, προκειμένου το Ταμείο, το οποίο έχει έναν περίοπτο ρόλο να πιέζεται έξωθεν, μέσω της δαμοκλείου σπάθης της ασκήσεως ποινικών διώξεων, να πάρει ή για την ακρίβεια να μην πάρει αποφάσεις. Και το χειρότερο αποτέλεσμα θα ήταν, να παραλύσει το Ταμείο και να μην παίρνει αποφάσεις που θα πρέπει να πάρει, προκειμένου να επιτύχει την έξοδό του, ακριβώς γιατί φοβάται τις συνέπειες.

Ρωτά ο κ. Κουρουμπλής ως προς αυτό «μα δεν θα είναι επωφελής η διαδικασία»; Μπορεί να είναι επωφελής, αλλά πόσες φορές στη χώρα μας δεν έχουμε δει ποινικές διώξεις και βλέπουμε ανθρώπους, για μια δεκαετία, που τελικά απαλλάσσονται, αλλά έχουν αγρίως ταλαιπωρηθεί και υποστεί σημαντική, ηθική και οικονομική, επιβάρυνση. Και επειδή αυτό μπορεί να είναι η δαμόκλειος σπάθη, όχι η τελική καταδίκη, αλλά η ταλαιπωρία της ποινικής διαδικασίας, γι’ αυτό πρέπει να είναι συντεταγμένη η άσκηση ποινικής διώξεως και να μην υπάρχει εδώ μία γενική ικανότητα του οποιουδήποτε, να προβαίνει σε έγκληση ή μηνυτήρια αναφορά κατά του Ταμείου.

Στο ερώτημα του κ. Λοβέρδου. Ο ρόλος της Τράπεζας της Ελλάδος στην αύξηση. Κύριε Λοβέρδο, δεν έχει αρμοδιότητα η Τράπεζα της Ελλάδος να εμποδίσει μία αύξηση. Για την ακρίβεια, στην περίπτωση των τραπεζών για τις οποίες μιλούμε, δεν έχει καν την αρμοδιότητα να ζητήσει μια αύξηση. Αυτός που έχει την αρμοδιότητα να ζητήσει ένα κεφαλαιακό πλάνο για την ενίσχυση της κεφαλαιακής επάρκειας της τράπεζας για την οποία ακούσαμε, πολλά, σήμερα και των υπολοίπων τριών συστημικών πιστωτικών ιδρυμάτων, είναι η Ευρωπαϊκή Κεντρική Τράπεζα, η οποία έχει την απευθείας εποπτική αρμοδιότητα. Ούτε η Ευρωπαϊκή Κεντρική Τράπεζα θα μπορούσε να εμποδίσει την αύξηση κεφαλαίων, εάν κρίνει το τραπεζικό ίδρυμα ότι πρέπει να βελτιώσει τη θέση του, διότι προφανώς, δεν είναι ρόλος του επόπτη να κρατά ασθενές ένα πιστωτικό ίδρυμα. Αντιθέτως, το παρακινεί και το πιέζει, να αποκτήσει ισχυρότερη κεφαλαιοποίηση.

Για το θέμα που θίξατε, των εταιρικών διαδικασιών, προφανώς, αυτό που υπονοείτε είναι ορθό. Όσο δε για την απαγόρευση αυτής της άκρως ανησυχητικής διαδικασίας, με την οποία μια τράπεζα μπορεί να δανειοδοτεί πρόσωπα, προκειμένου αυτά να συμμετάσχουν στην αύξηση μετοχικού κεφαλαίου της, προφανώς, αυτή η συμπεριφορά δεν επιδοκιμάζεται εποπτικώς και θα έπρεπε να λάβει μέτρα η Ευρωπαϊκή Κεντρική Τράπεζα, εάν κάτι τέτοιο διαπιστωθεί.

Για το θέμα της κεφαλαιακής θέσης της σημερινής, του Ταμείου Χρηματοπιστωτικής Σταθερότητας, θα σας μετέφερα, από δεύτερο χέρι, αυτά που σας είπε ο κύριος Βερυκίος και συνεπώς, δεν έχω να προσθέσω κάτι.

Περνώ στο τελευταίο, που είναι οι ερωτήσεις του κ. Βιλιάρδου και σε μία, σε σχέση με αυτές, του κ. Φλαμπουράρη. Είναι άκρως εύστοχη η ερώτηση του κ. Βιλιάρδου. Πράγματι, αναρωτιέται κανείς, μα είναι δυνατόν να πιέζονται οι τράπεζες εν μέσω πανδημίας, να προχωρήσουν σε αυτή την απέκτησή τους από τα μη εξυπηρετούμενα δάνεια; Και απαντώ. Ναι, δεν μοιάζει να είναι ο καλύτερος χρόνος, αλλά εάν σκεφτούμε σε ένα στοιχειώδες βάθος χρόνου, αν δεν γίνει τώρα, οι τράπεζές μας θα κινδυνεύσουν.

Γιατί θα κινδυνεύσουν;

Διότι, μόλις λήξει η πανδημία και μόλις επανέλθει το πανευρωπαϊκό τραπεζικό χρηματοοικονομικό και εποπτικό σύστημα σε συνθήκες ομαλότητας θα τεθεί επί τάπητος το ζήτημα της συμμόρφωσης με τους κανόνες κεφαλαιακής επάρκειας.

Θα τεθεί επίσης το ζήτημα των stress tests, δηλαδή, των ασκήσεων προσομοιώσεως, ας πούμε, αντοχής των τραπεζών.

Θα τεθεί ακόμη το 2022 επί τάπητος ένα καινούργιο ζήτημα που μέχρι τώρα δεν το έχουμε αντιμετωπίσει που είναι, ότι υπάρχουν νέοι κανόνες, πρόσθετοι κανόνες κεφαλαιακής επάρκειας που αφορούν την υποχρέωση των τραπεζών να πιάνουν έναν εξαιρετικά υψηλό δείκτη για να αντιμετωπίζουν το θεωρητικό ενδεχόμενο της διάσωσης με ίδια μέσα.

Αυτό σημαίνει ότι μέσα στα επόμενα δύο χρόνια οι τράπεζές μας μπορεί να κληθούν και δεν θα κληθούν από εμάς, θα κληθούν από την Ευρωπαϊκή Κεντρική Τράπεζα και τον ενιαίο μηχανισμό εξυγίανσης να αυξήσουν τα χρηματοοικονομικά τους μέσα και να βελτιώσουν το συνολικό τους προφίλ.

Συνεπώς, οι καθυστερήσεις θα μπορούσαν να είναι καταστροφικές, γιατί θα οδηγούσαν τη χώρα και το χρηματοπιστωτικό της σύστημα σε αδιέξοδο. Πρέπει τώρα να κάνουμε αναγκαία βήματα εξυγίανσης, παρότι, δυστυχώς, βρισκόμαστε σε αυτές τις εξαιρετικά αρνητικές εμπειρίες που ανέφεραν ο κ. Φλαμπουράρης και ο κ. Βιλιάρδος.

Κλείνω με τα δύο τεχνικά: επιστροφή του αναβαλλόμενου φόρου, για τα οποία τόσος λόγος έχει γίνει και εξαιτίας των οποίων η Τράπεζα της Ελλάδος έχει προτείνει αυτό που πρότεινε σε σχέση με την Εταιρεία Διαχείρισης Χαρτοφυλακίου.

Όντως η υπερβολική συμμετοχή στα ίδια κεφάλαια των τραπεζών της αναβαλλόμενης φορολογίας είναι προβληματική. Πρόκειται για κακής ποιότητας ίδια κεφάλαια και μάλιστα ίδια κεφάλαια, τα οποία τίθενται υπό τεχνική αμφισβήτηση από τις εποπτικές αρχές τις ευρωπαϊκές.

Στηριζόμαστε, όμως, κύριε Βιλιάρδο σε ειδική εξαίρεση που υπάρχει στο νομοθετικό ευρωπαϊκό πλαίσιο στον Κανονισμό υπέρ των Τραπεζών που έχουν λάβει κρατική ενίσχυση κατά τη διάρκεια της μεγάλης κρίσης και που κατ΄ εξαίρεση αλλάζει τους όρους για την αποδοχή χρηματοοικονομικών μέσων ως ιδίων κεφαλαίων, προκειμένου στην περίπτωση αυτών των συγκεκριμένων τραπεζών να γίνουν αποδεκτά και αυτά τα μέσα, δηλαδή, η αναβαλλόμενη φορολογία. Αυτό εξακολουθεί να είναι ένα θέμα που καλύτερα θα ήταν να μην περιμένουμε μέχρι την επόμενη εικοσαετία να το αντιμετωπίσουμε, γιατί όσο ταχύτερα προχωρήσουμε και εδώ σε μία επιστροφή στην κανονικότητα τόσο καλύτερα.

Αυτό σχετίζεται απολύτως με το τελευταίο που είναι το ερώτημα του κ. Φλαμπουράρη για τους CoCos που η μη καταβολή τους οδήγησε στην ζημιογόνα μετατροπή των τίτλων που είχε στα χέρια του το Ταμείο σε κοινές μετοχές.

Δεν υπήρχε καμία δυνατότητα, δυστυχώς, κύριε Φλαμπουράρη για τον εξής λόγο. Διότι η τιμολόγηση δεν έγινε εκ των υστέρων, είχε γραφτεί στο νόμο, ήδη, από το 2015 και συνεπώς δεν ήταν δυνατόν να γίνει μια πιο ρεαλιστική τιμολόγηση της τιμής μετατροπής. Ήταν δέσμευση από τις προηγούμενες υποχρεώσεις της χώρας.

Γιατί όμως δεν επετράπη στην Τράπεζα να δώσει 160 εκατομμύρια και να συνεχίσει για άλλο ένα χρόνο;

Η απάντηση είναι, ότι αυτό θα αδυνάτιζε ακόμα περαιτέρω την κεφαλαιακή θέση μιας τράπεζας, η οποία είναι απολύτως βέβαιο ότι χρειάζεται να κοιτάξει και να βελτιώσει σε βάθος χρόνου την κεφαλαιακή της θέση και η οποία βαρύνεται και με μια μεγάλη ποσότητα μη εξυπηρετούμενων δανείων που ακόμα δεν έχουν επιλυθεί.

Προκειμένου να προχωρήσουν οι διαδικασίες συνεπώς αυτές, η Ευρωπαϊκή Κεντρική Τράπεζα, όχι η Τράπεζα της Ελλάδος, δεν επέτρεψε και είχε κάθε δικαίωμα, διότι αυτό προβλέπει η ευρωπαϊκή νομοθεσία, να γίνει αυτό που θα επιθυμούσε ίσως ένα κομμάτι της κοινής γνώμης ή ενδεχομένως και η Διοίκηση της Τραπέζης και να καταβληθούν οι τόκοι αυτοί. Δεν το δέχτηκε, γιατί αυτό θα αποτελούσε περαιτέρω απίσχναση της κεφαλαιακής επάρκειας της συγκεκριμένης Τράπεζας που μάλλον να αυξήσει πρέπει παρά να μειώσει τα ίδια κεφάλαιά της. Συνεπώς, εκ των έξω υπεβλήθη αυτό το κόστος στον Ελληνικό λαό.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Το λόγο έχει ο κ. Χατζηνικολάου.

**ΓΕΩΡΓΙΟΣ ΧΑΤΖΗΝΙΚΟΛΑΟΥ (Πρόεδρος της Τράπεζας Πειραιώς):** Καταρχήν ξεκινώ με την ερώτηση του κ. Καραγκούνη, πώς συνάδει αυτή η πρωτοβουλία για το ΤΧΣ με τις άλλες πρωτοβουλίες που λαμβάνουν χώρα σήμερα. Όπως είπα και στην εισαγωγή μου, το σημαντικό θέμα και σημείο είναι το μήνυμα ότι επιστρέφουμε στην κανονικότητα και για να επιστρέψουμε στην κανονικότητα σημαίνει ότι πρέπει να ξεφορτωθούμε τα βάρη του παρελθόντος, που μας ταλαιπώρησαν τα τελευταία δέκα χρόνια και παίρνουν ιδιαίτερη μορφή με τα κόκκινα δάνεια. Και ο ΗΡΑΚΛΗΣ και το Πτωχευτικό και η συμβολή του ΤΧΣ με την τροποποίηση που γίνεται σήμερα συμβάλλουν στο κατάλληλο κλίμα που θα επαναφέρει το ελληνικό τραπεζικό σύστημα στην κανονικότητα και θα γίνει ξανά επενδύσιμο από τους ξένους επενδυτές.

Θα συμπληρώσω την απάντησή μου με τον κ. Λοβέρδο, όταν με ρώτησε - κατ’ ουσίαν αυτή είναι η απάντηση - αλλά πώς συνδέεται ακριβώς το ΤΧΣ με την αύξηση κεφαλαίου. Είναι πολύ απλό, η παρουσία του ΤΧΣ σε μια πιθανή κεφαλαιακή αύξηση, που είναι κατ’ ουσία πάντοτε μία δύσκολη άσκηση, γιατί είναι μια άσκηση εμπιστοσύνης, που βασικά πρέπει οι ξένοι επενδυτές να αξιολογήσουν τις προσδοκίες, ήτοι το μέλλον των τραπεζών, η παρουσία του ΤΧΣ, ως επενδυτή, είναι σημαντική, γιατί διασφαλίζει όχι μόνο την επιτυχία μιας τέτοιας άσκησης, αλλά μόνο και μόνο η παρουσία του δρα καταλυτικά, για να εξασφαλιστεί η επιτυχία τέτοιων ασκήσεων.

Περνώντας στον κύριο Λοβέρδο, θα ήθελα να πω και εγώ και να συμπληρώσω κατηγορηματικά, ότι η αύξηση κεφαλαίων, μέσω δανείων, παροχή που μπορεί πιθανόν να δώσει μια τράπεζα για μια αύξηση, είναι παράνομο πλέον, δεν επιτρέπεται από τον επόπτη. Μέσα στις διοικήσεις των τραπεζών, στην κάθε τράπεζα, επειδή είναι συνειδητοποιημένοι για αυτή την πιθανή παράβαση, υπάρχουν διαδικασίες και κανονισμοί που μας δίνουν την ευκαιρία, ως διοικητικά συμβούλια, να εποπτεύουμε, να απαγορεύουμε και να αποτρέπουμε τέτοιες πιθανές παραβάσεις.

Με ρωτήσατε σχετικά με την αύξηση κεφαλαίου. Επίσημα η Τράπεζα Πειραιώς δεν έχει ανακοινώσει κάτι τέτοιο και δεν μπορώ να σχολιάσω κάτι παραπάνω γιατί θα έδινα περισσότερο καύσιμο τα σχόλια που εμφανίζονται από καιρού στις εφημερίδες. Όπως είναι φυσικό, μία αύξηση κεφαλαίου είναι πάντοτε στα όπλα που κάθε τράπεζα έχει διαθέσιμα.

Θέλω να διευκρινίσω κάτι επίσης εδώ. Όλες οι ελληνικές τράπεζες, συμπεριλαμβανομένης και της Πειραιώς, αυτήν τη στιγμή θα έχουν εποπτικά κεφάλαια, τα οποία υπερβαίνουν τα μίνιμουμ, τα οποία απαιτεί ο επόπτης. Άρα, λοιπόν, δεν μιλάμε για αυξήσεις κεφαλαίων δυνητικές, οι οποίες θα ήταν παρόμοιες με αυτές που έγιναν το 2015, που ήταν αναγκαστικές, γιατί τότε μία αύξηση κεφαλαίου ήταν απαραίτητη για να επιζήσει ένας οργανισμός. Θέλω να πω, δηλαδή, ότι οι αυξήσεις κεφαλαίων γενικά δεν είναι ένας «μπαμπούλας», που πρέπει να τον φοβόμαστε, είναι και αυτές, όταν είναι σε περιόδους κανονικότητας, μέσα στα εργαλεία, τα οποία εξετάζει κάθε τράπεζα για να προγραμματίζει τις μελλοντικές της πράξεις δράσεις. Αυτό ως ένα γενικό σχόλιο.

Στον κ. Βιλιάρδο, για το αν έχουν οι τράπεζες τα κεφάλαια για να έχουν τις ζημίες, οι οποίες προκύπτουν από τις διάφορες τιτλοποιήσεις και τις πωλήσεις δανείων. Έχω ξαναπαντήσει αυτή την ερώτηση. Δεν θα έκαναν οι τράπεζες τέτοιες κινήσεις αν δεν είχαν τα κεφάλαια. Επίσης, επαναλαμβάνω, ότι όλες οι ελληνικές τράπεζες έχουν κεφάλαια, τα οποία υπερβαίνουν τα μίνιμουμ, τα οποία απαιτούνται από τον επόπτη.

Με ρωτήσατε για τον Πόλσον, δεν μπορώ εγώ να μιλήσω για το ποιοι είναι οι στόχοι του. Όταν εμείς έχουμε να κάνουμε με τους μετόχους αυτό που μας ενδιαφέρει είναι η επένδυσή τους στην τράπεζα. Δεν ζητάμε από τον μέτοχο την τεχνογνωσία. Ο μέτοχος δεν τρέχει την τράπεζα, την τράπεζα την τρέχει το Διοικητικό Συμβούλιο και το Management Team, το οποίο έχει κάθε τράπεζα και το οποίο βέβαια είναι μέσα στις δυνατότητές της να βρει την τεχνογνωσία που χρειάζεται, όπου θεωρεί σωστό.

Για τον κύριο Αρσένη που με ρώτησε 6 φορές για τα CoCOs, θα πω απλά όπως έχει ήδη αναφερθεί ότι η τιμή των 6 ευρώ τέθηκε από τον νόμο του 2015, δεν είναι λοιπόν θέμα ότι κάναμε κάτι, αυτή ήταν η κατάσταση που κληρονομήσαμε. Σχετικά με τον κύριο Κουρουμπλή. Είναι γεγονός ότι αυτή την περίοδο όχι μόνο εμείς σαν τράπεζα Πειραιώς αλλά γενικά όλο το τραπεζικό σύστημα στην Ελλάδα αλλά και γενικά παγκοσμίως, διέρχεται από μία περίοδο μεταλλαγής. Η τεχνολογία και οι μεγάλες αλλαγές που έχουν γίνει στην τεχνολογία, επηρεάζουν δραματικά τον τρόπο με τον οποίον οι τράπεζες λειτουργούν και θα λειτουργήσουν στο μέλλον ένα το κρατούμενο, που σημαίνει βασικά ότι έχουμε σε αυξανόμενο ρυθμό σε μεγάλο ποσοστό ηλεκτρονικές συναλλαγές που απλά παλιά γινόντουσαν με τις επαφές με τον ταμία στο τοπικό υποκατάστημα. Σε μεγάλο βαθμό αυτές οι συναλλαγές υποκαθιστούνται με ηλεκτρονικό τρόπο, αντιλαμβανόμαστε ότι αυτός ο τρόπος δεν είναι πάντα εφικτός ειδικά από τις μεγαλύτερες ηλικίες, αλλά να σας πω όμως ότι παρατηρούμε ποσοστά συναλλαγών που γίνονται πλέον ηλεκτρονικά, τα οποία υπερβαίνουν το 90%. Αυτή είναι μια πραγματικότητα.

Η δεύτερη πραγματικότητα με την Πειραιώς ήταν ότι η Πειραιώς είναι αποτέλεσμα της συγχώνευσης επτά τραπεζών, άρα λοιπόν, με τη συγχώνευση αυτή βρεθήκαμε να έχουμε δύο τρία καταστήματα σε απόσταση μερικών εκατοντάδων μέτρων. Ήταν, λοιπόν, αναπόφευκτο ότι θα γίνει ένας εξορθολογισμός του δικτύου. Θέλω να πω όμως ότι εμείς καθώς προχωράμε με αυτόν τον εξορθολογισμό, η προσέγγισή μας είναι να έχουμε μία ευαισθησία στην κοινωνία και είναι πολιτική μας, σχεδόν πάντοτε να φεύγουμε οι τελευταίοι αν χρειαστεί να φύγουμε και εμείς από εκεί. Είναι δύσκολες οι αποφάσεις, οι οποίες πρέπει να πάρουμε αλλά σας διαβεβαιώνουμε ότι τις παίρνουμε με την κατάλληλη ευαισθησία. Σε αυτό μέσα το πλαίσιο το οποίο έχει διαμορφωθεί που είναι το αποτέλεσμα της τεχνολογίας και τον εξορθολογισμό του δικτύου, πρέπει να δούμε και τις μειώσεις προσωπικού, οι οποίες γίνονται πάντοτε με εθελουσία.

Νομίζω ότι ίσως είναι ένα παρατράβηγμα της αλήθειας να λέμε ότι μετακινούμε κόσμο για να τους πείσουμε, να τους οδηγήσουμε προς την εθελουσία. Είναι αποτέλεσμα του ορθολογισμού, ο όποιος μας αναγκάζει να κλείσουμε ορισμένα καταστήματα και να μεταφέρουμε τα άτομα σε άλλη τράπεζας. Και τελικά για την ασυλία, εγώ θα κάνω απλά ένα σχόλιο ότι εγώ προσωπικά, βρίσκω την επέκταση της ρύθμισης του ποινικού κώδικα που ισχύει για τα πιστωτικά ιδρύματα λογική, όπως είχε αναφερθεί προηγουμένως στο ΤΧΣ ασχολείται με παρόμοια πράγματα.

Και τελευταία στην ερώτηση του κυρίου Φλαμπουράρη. Αν έχουμε τα περιουσιακά στοιχεία στην τράπεζα Πειραιώς για να κάνουμε οποιαδήποτε άλλη κίνηση, θα αναφέρω αυτό που έχω ήδη αναφέρει ότι η τράπεζα Πειραιώς έχει κεφάλαια, γιατί αυτός είναι ο καλύτερος τρόπος να δούμε τα περιουσιακά στοιχεία γιατί από τη μια μεριά έχουμε περιουσιακά στοιχεία από την άλλη έχουμε υποχρεώσεις αυτό που μετράει είναι η καθαρή θέση η οποία πιάνεται και εκφράζεται με τον καλύτερο τρόπο με τα κεφάλαια. Η τράπεζα Ελλάδος, η τράπεζα Πειραιώς, όπως και οι άλλες ελληνικές τράπεζες, ξεπερνάνε τα μίνιμουμ εποπτικά επίπεδα τα οποία ζητάει ο επόπτης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε και εμείς. Το λόγο έχει ο κύριος Μότσιος.

**ΓΕΩΡΓΙΟΣ ΜΟΤΣΙΟΣ (Πρόεδρος της Ομοσπονδίας Τραπεζοϋπαλληλικών Οργανώσεων Ελλάδος (ΟΤΟΕ))**: Ευχαριστώ πολύ. Για τις ερωτήσεις που μου απηύθυνε ο κύριος Καραγκούνης, σε σχέση με τη θέση μας απέναντι στο νομοσχέδιο, δεν ξέρω πως ακούστηκε. Η θέση μας είναι καθαρή. Θεωρούμε θετικές τις διατάξεις για τη δυνατότητα που δίνεται στο ΤΧΣ να συμμετέχει στις αυξήσεις μετοχικού κεφαλαίου τραπεζών και στην Πειραιώς. Αυτή είναι η δικιά μας θέση και είναι καθαρή.

Δεύτερον, σε σχέση με την εκπροσώπηση στα διοικητικά συμβούλια των τραπεζών και τη σύνθεση των διοικητικών συμβουλίων των τραπεζών, είπα στην πρωτομιλία μου και επαναλαμβάνω την πρόταση της ΟΤΟΕ, ότι σε αυτά τα διοικητικά συμβούλια πρέπει να αλλάξει ο νόμος σήμερα και να προβλεφθεί να συμμετέχουν εκπρόσωποι της αγοράς, εκπρόσωποι επαγγελματικών και κοινωνικών φορέων και εκπρόσωποι των εργαζομένων. Είναι μια πρακτική σε όλη την Ευρώπη, σε όλες τις μεγάλες ευρωπαϊκές χώρες και μια σύγχρονη εταιρική πρακτική με πολύ σημαντικά αποτελέσματα και αυτό πρέπει να επανέλθει πια στη χώρα μας.

Για την κυρία Μανωλάκου, ποια δικαιώματα πρέπει να προστατευτούν. Τρία βασικά δικαιώματα υπερασπιζόμαστε ως συνδικαλιστικό κίνημα στον χώρο των τραπεζών, την προστασία της απασχόλησης, την προστασία του μισθολογίου, των μισθών των εργαζομένων και το ωράριο εργασίας. Αυτά είναι τα τρία δικαιώματα που πρέπει να προστατευθούν στις τράπεζες, στους εργαζόμενους, που κάθε μέρα δίνουν πολύ μεγάλη μάχη, μέσα σε μια περίοδο πανδημίας, με ιδιαίτερα δύσκολες συνθήκες και ιδιαίτερα στα καταστήματα και μέχρι τώρα έχουν βγάλει «ασπροπρόσωπους» και τις τράπεζες και τους πελάτες και την κοινωνία και όλους μας.

Για τον κύριο Βιλιάρδο από την «Ελληνική Λύση», σε σχέση με το δίκτυο η θέση μας είναι συγκεκριμένη. Έχουμε κάνει και πολύ μεγάλες δράσεις και παρεμβάσεις και στα μέσα ενημέρωσης και παντού το προηγούμενο δίμηνο - τρίμηνο, για το ότι πρέπει να σταματήσει η συρρίκνωση του δικτύου. Ιδιαίτερα θέλουμε να σταθούμε στις ακριτικές περιοχές, στις ευαίσθητες εθνικά περιοχές και στα νησιά μας, στη νησιωτική Ελλάδα και πρέπει να καλέσουμε την Ένωση Ελληνικών Τραπεζών αλλά και όλες τις τράπεζες και τις διοικήσεις να δείξουν αυτήν την ευαισθησία που λένε στα λόγια, να τη δείξουν στην πράξη. Οφείλουν να τη δείξουν και εκεί. Ταυτόχρονα, υπάρχουν τοπικές αγορές, τοπικές κοινωνίες, όπου έχουμε παρατηρήσει ότι μένει μία τράπεζα. Αυτό νομίζω στρεβλώνει και τον καλώς εννοούμενο ανταγωνισμό, όπως ορίζεται και όπως νομίζω συμφωνούμε τι σημαίνει ανταγωνισμός σε μια τοπική αγορά ή ευρύτερα στη χώρα.

Κλείνοντας, θέλω να ευχαριστήσω για την πρόσκληση. Θεωρώ ότι τα μεγάλα προβλήματα των τραπεζών έχουν αναφερθεί και είναι στην επικαιρότητα και τα «κόκκινα» δάνεια και ο αναβαλλόμενος φόρος και η ψηφιοποίηση και η τηλεργασία και το μέλλον της απασχόλησης, το μέλλον της εργασίας. Νομίζω πρέπει όλες οι τράπεζες, αλλά και η Κυβέρνηση, σε ένα κλάδο που είναι κατεξοχήν ευαίσθητος στις διεθνείς οικονομικές εξελίξεις και στη νέα τεχνολογία, να δείξουν την απαραίτητη προσοχή, μαζί με την Ομοσπονδία, μαζί με το συνδικαλιστικό κίνημα στο χώρο των τραπεζών, να βρούμε λύσεις, όπως βρήκαμε μέχρι σήμερα, μέσα από συλλογικές συμφωνίες, μέσα από συλλογικές συμβάσεις, για να στηρίξουμε και την πορεία ανάπτυξης των τραπεζών και τη βελτίωση της θέσης των εργαζομένων στις τράπεζες.

Ευχαριστώ πολύ, κύριε Πρόεδρε. Ευχαριστώ όλους.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Το λόγο έχει ο κύριος Νάκος.

**ΒΑΓΙΟΣ ΝΑΚΟΣ (Πρόεδρος του Συλλόγου Εργαζομένων Τράπεζας Πειραιώς):** Θέλω να επισημάνω κάποια πράγματα, γιατί οι ερωτήσεις που δεχτήκαμε έχουν πάνω κάτω την ίδια βάση και αφετηρία, τουλάχιστον για τη δική μας οπτική.

Βιώνουμε μια κατάσταση πανδημίας, η οποία ενδεχομένως θα τελειώσει κάποια στιγμή. Σε όλη αυτή τη διαδικασία, αυτό που αναμένουμε είναι να βαδίσουμε με μεγάλους ρυθμούς ανάπτυξης μετά το τέλος της πανδημίας και οι τράπεζες θα έχουν έναν πολύ ουσιαστικό ρόλο, θα συμβάλλουν και θα συμμετέχουν σε αυτή την ανάπτυξη. Άρα, θα μιλάμε για μια διαδικασία επανεκκίνησης.

Τι σημαίνει αυτό; Ερωτηθήκαμε από τον κ. Συρμαλένιος όσο αφορά το πώς μπορεί να διασφαλιστεί το δημόσιο συμφέρον, η βιωσιμότητα της τράπεζας και η εξασφάλιση της εργασίας με τα δικαιώματα των εργαζομένων. Πρέπει να αναζητηθεί ένα νέο στρατηγικό αναπτυξιακό μοντέλο, που δεν θα στηρίζεται πλέον μονοδιάστατα στην περιστολή του κόστους ως μονόδρομο για τη δημιουργία κερδοφορίας. Το συγκεκριμένο μοντέλο δεν έχει προσφέρει λύσεις. Η απάντηση, λοιπόν, σε όλα τα ερωτήματα είναι η ανάπτυξη.

Τι σημαίνει αυτό πρακτικά; Η συμμετοχή του ΤΧΣ είναι επιβεβλημένη, η διατήρηση του ποσοστού του είναι ο μοναδικός τρόπος ώστε σε μια μελλοντική ανάπτυξη να υπάρξει η αντίστοιχη άνοδο της τιμής, ώστε να αποκομίσει μέρος ή το σύνολο των καταβληθέντων κεφαλαίων. Αλλά, η διαφορετική περίπτωση είναι η οριστικοποίηση αυτής της ζημιάς.

Για την ερώτηση της κυρίας Μανωλάκου, που ζήτησε να μάθει για την κερδοφορία. Τουλάχιστον για την Τράπεζα Πειραιώς ξέρω ότι το προηγούμενο έτος, στο εννεάμηνο ήταν μείον 133 εκατομμύρια, αν δεν κάνω λάθος, τουλάχιστον με βάση όσα έχουν ανακοινωθεί, βάζοντας μέσα βέβαια και όλες τις συνέπειες από την πανδημία κατά το προηγούμενο έτος.

Τι σημαίνει διατήρηση των δικαιωμάτων για εμάς; Διατήρηση των δικαιωμάτων είναι η διατήρηση των κλαδικών και των επιχειρησιακών συμβάσεων, η διατήρηση της βούλησης για της συλλογικές διαπραγματεύσεις και σαφέστατα, κυρίαρχα η διατήρηση των θέσεων εργασίας, ο οποίος ο μοναδικός τρόπος είναι και θέλουμε να επιτευχθεί είναι μια αναπτυξιακή στρατηγική και όχι μέσω της περιστολής του κόστους.

Δυστυχώς βιώνουμε μια μόνιμη κατάσταση συρρίκνωσης του δικτύου καταστημάτων. Μέχρι κάποιο σημείο ήταν ένας εξορθολογισμός, από ένα σημείο και μετά νομίζουμε ότι πλέον ξεπερνάει τα όρια, γιατί έχει φτάσει σε τοπικές κοινωνίες που υπάρχουν είτε εθνικά είτε και τοπικά συμφέροντα η απώλεια ενός τραπεζικού υποκαταστήματος από μια κωμόπολη ή μια περιοχή της περιφέρειας αυτομάτως σημαίνει και έναν μαρασμό της τοπικής οικονομίας.

Επιπλέον θέλω να πω ότι, στο κομμάτι των ψηφιακών συναλλαγών, επειδή αναφέρθηκε ότι έχει υπάρξει πολύ μεγάλη αύξηση, παραμένει ένα 30% των Ελλήνων πολιτών που είτε για λόγους αδυναμίας είτε για λόγους έλλειψης δεξιοτήτων δεν μπορούν να εξυπηρετηθούν μέσα από τα ψηφιακά και τα ηλεκτρονικά δίκτυα.

Για τον κ. Βιλιάρδο που μίλησε για μετακινήσεις 500 χιλιομέτρων. Θέλω να πω κάθετα ότι δεν ισχύουν με τον τρόπο που αναφέρθηκε. Υπό το βάρος της εθελουσίας ή υπό το βάρος της αίσθησης της αδυναμίας να μπορέσουν οι εργαζόμενοι να εργαστούν στον τόπο κατοικίας τους, στους νομούς τους, έχουν γίνει προτάσεις στους εργαζόμενους. Υπήρξε - και πάλι το λέω υπό το βάρος εθελουσίας - η σύμφωνη γνώμη των εργαζομένων προφανώς για κάποιες από αυτές τις μετακινήσεις - δεν είναι πολλές - και υπήρχε και η αντίστοιχη οικονομική αποζημίωση για την εκτός έδρας εργασία πλέον του εργαζόμενου.

Δυστυχώς στα προγράμματα εθελουσίας υπάρχουν πιέσεις, όχι εκβιασμοί ακόμα. Δεν θέλουμε να φτάσουμε ποτέ σε αυτό το σημείο. Υπάρχουν πιέσεις και η μεγαλύτερη πίεση που ασκείται στους εργαζόμενους στα θέματα εθελουσίας εξόδου στη συρρίκνωση του δικτύου καταστημάτων, είναι η ίδια η συρρίκνωση του κλάδου, που αποτελεί φόβητρο των εργαζομένων στις αποφάσεις τους για το αν θα εξέλθουν ή θα παραμείνουν στην εργασία τους στον τραπεζικό χώρο.

Σας ευχαριστώ πάρα πολύ και για την τιμή που μας κάνατε να παρουσιάσουμε στην Επιτροπή.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Εμείς ευχαριστούμε πολύ, κ. Πρόεδρε, για τη συνεισφορά σας.

Κυρίες και κύριοι συνάδελφοι, έχει ζητήσει το λόγο ο Υφυπουργός, ο κ. Ζαββός.

Παρακαλώ, κ. Υφυπουργέ, έχετε το λόγο.

**ΓΕΩΡΓΙΟΣ ΖΑΒΒΟΣ (Υφυπουργός Οικονομικών):** Σας ευχαριστώ ιδιαιτέρως, κύριε Πρόεδρε. Θα ήθελα να ευχαριστήσω πάρα πολύ και τους εκπροσώπους των διαφόρων φορέων. Νομίζω υπήρξε μια πολύ πλούσια συζήτηση, εξαιρετικά κατατοπιστική, αν και κάποιες φορές γινόταν και αρκετά τεχνική, όπως ενδεχομένως επιβάλουν και οι περιστάσεις.

Θα ήθελα να πω τρία βασικά σημεία. Το πρώτο είναι, όπως είχαμε την ευκαιρία εξάλλου να συζητήσουμε και χτες, ότι όλη η διαδικασία της αναθεώρησης του νόμου του Ταμείου Χρηματοπιστωτικής Σταθερότητας εντάσσεται στην κυβερνητική στρατηγική για την εξυγίανση και τον εκσυγχρονισμό του τραπεζικού συστήματος, ιδιαίτερα σε μία περίοδο μεγάλων ανακατατάξεων, σχετικά με την Ευρωπαϊκή Τραπεζική Ένωση και με την Ένωση Κεφαλαιαγορών. Στα θέματα, τα οποία θίχτηκαν θα ήθελα να συγκεντρωθώ και μόνο σε δύο. Εξάλλου υπήρξαν ερωτήσεις και είναι σε διευκρινίσεις.

Το ένα αφορά τη θέση της κυβέρνησης σε σχέση με τον νόμο και τι έχει στο μυαλό της ως σχέδιο τώρα και έπειτα και το δεύτερο θα ήθελα να συγκεντρωθούμε λίγο στα θέματα που έγινε η συζήτηση για τα κεφάλαια. Η Κυβέρνηση με τις τροποποιήσεις, τις οποίες έχει φέρει σήμερα σε αυτό το νομοσχέδιο, αν θέλετε, αντιμετωπίζει δύο θέματα. Ένα το θέμα της αύξησης μετοχικού κεφαλαίου των τραπεζών και της δυνατότητας συμμετοχής του Ταμείου Χρηματοπιστωτικής Σταθερότητας και δεύτερο το θέμα το οποίο αφορά, αν θέλετε, την ευθύνη των μελών του Ταμείου Χρηματοπιστωτικής Σταθερότητας. Επεξεργαζόμαστε, γιατί το ρώτησε, νομίζω, ο κύριος Συρμαλένιος και άλλοι, προφανώς και μία διάταξη, την οποία ελπίζουμε ότι θα έρθει αρκετά σύντομα, η οποία αφορά το θέμα των προϋποθέσεων διορισμού μελών στα διοικητικά συμβούλια των τραπεζών. Προφανώς υπήρξε ο νόμος, ο οποίος ανταποκρίνεται, όπως ξέρουμε καλά, όπως και το ΤΧΣ αλλά και ο νόμος σε μια ιδιότυπη δύστοκη περίοδο και αυτή, αν θέλετε, η δυστοκία έχει αποτυπωθεί και στις διατάξεις και νομίζουμε ότι μπορεί να έρθει ένας εξορθολογισμός και σε αυτό τον τομέα, ο οποίος προφανώς θα προσαρμόζεται στα δεδομένα, τα οποία υπάρχουν στα κανονιστικά πλαίσια της Ευρωπαϊκής Ένωσης και, κυρίως, τα θέματα που αφορούν την τραπεζική ένωση και υπάρχουν συστάσεις της EBA.

Επίσης, γιατί θίγει και αυτό, υπάρχει ένα άλλο θέμα ποιο είναι το μέλλον του Ταμείου Χρηματοπιστωτικής Σταθερότητας. Εδώ θα θέλαμε να πούμε ότι είμαστε, προφανώς, ανοιχτοί σε μία συζήτηση, η οποία θα γίνει και στους επόμενους μήνες και στον επόμενο καιρό με τους εταίρους. Πρώτα από όλα, το κυριότερο θέμα, είναι να προσδιορίσουμε ποιος θα πρέπει να είναι ο ρόλος του Ταμείου Χρηματοπιστωτικής Σταθερότητας από δω και μπρος. Γιατί λέω από δω και μπρος; Γιατί έχει περάσει μια δεκαετία, έχουν γίνει πολύ σημαντικές βελτιώσεις, τις οποίες ξέρετε. Το τραπεζικό σύστημα του 2010 και του 2015 δεν είναι το ίδιο με το σημερινό. Υπάρχουν βελτιώσεις στα θέματα της δραστικής μείωσης των «κόκκινων δανείων». Υπάρχουν βελτιώσεις, που αναφέρθηκε και ο Πρόεδρος της Ένωσης Τραπεζών, αυτή τη στιγμή με ψηφιακή παρέμβαση και τα λοιπά.

Άραγε, συζητάμε ποιος ακριβώς θα είναι ο ρόλος, ο νέος, του Ταμείου Χρηματοπιστωτικής Σταθερότητας και, κυρίως, πώς το Ταμείο αυτό θα μπορεί να βοηθήσει τον εξορθολογισμό των τραπεζών. Είναι μια συζήτηση, η οποία διαρκεί και είμαστε ανοιχτοί. Η συζήτηση, βέβαια, αυτή γίνεται κατ’ ανάγκην σε ένα πλαίσιο μερικών παραμέτρων. Θα λέγαμε η μία είναι, προφανώς, η διασφάλιση των πόρων, οι οποίοι υπάρχουν στις τράπεζες. Το δεύτερο είναι ότι θα πρέπει να υπάρχει πάντα, την οποία σέβεται η Kυβέρνηση, ανεξαρτησία του ρόλου του Ταμείου Χρηματοπιστωτικής Σταθερότητας. Ο τρίτος είναι ότι το Ταμείο Χρηματοπιστωτικής Σταθερότητας, ιδιαίτερα με αυτό το νόμο τον οποίο περνάει αυτή τη στιγμή η Kυβέρνηση, θα πρέπει να έχει μία στρατηγική εξόδου από τις τράπεζες και το τέταρτο σημείο, που είναι αυτονόητο σχεδόν, ότι όλα αυτά συντελούνται μέσα στα πλαίσια κράτους δικαίου, του Ελληνικού Συντάγματος και του ενωσιακού δικαίου. Αυτά όσον αφορά τη διευκρίνιση του τι έχει στο μυαλό της η Kυβέρνηση για τα θέματα του ΤΧΣ.

Tο δεύτερο σημαντικό θέμα είναι σχετικό με τις ερωτήσεις που έθεσε και ο κ. Βιλιάρδος και άλλοι, σχετικά με τα κεφάλαια και τη λεγόμενη επάρκεια κεφαλαίων. Θα ήθελα να είμαστε λιγάκι πιο σαφείς για να μην δημιουργούνται μερικές φορές παρεξηγήσεις, ειδικά όταν μιλάμε για κεφάλαια. Σε σχέση με τον νόμο που έχουμε υπό συζήτηση, όταν μιλάμε για αύξηση μετοχικού κεφαλαίου δεν εννοούμε ανακεφαλαιοποίησης παλιάς εποχής, άλλων εποχών. Η ανακεφαλαιοποίηση είχε την έννοια κάποιας παρέμβασης του δημοσίου σε περίπτωση που έχει εντοπισθεί από τον τραπεζικό επόπτη μία έλλειψης εποπτικού κεφαλαίου. Η αύξησης μετοχικού κεφαλαίου, η οποία διευκολύνει αυτή τη στιγμή το νομοσχέδιο, το οποίο φέρνει η Κυβέρνηση στη Βουλή, είναι μία, αν θέλετε, άσκηση κανονικότητας, που μπορεί να κάνει η κάθε τράπεζα στο βαθμό, η οποία νιώθει, ακριβώς ικανή, δυνατή με ένα πειστικό, αξιόπιστο, αν θέλετε, σχέδιο να προσκαλέσει τον ιδιώτη επενδυτή, να έρθει στα κεφάλαιά της, γιατί έχει ακριβώς σχέδια επέκτασης. Αυτό είναι πρώτον, μία σημαντική, θα έλεγα, διαφορά.

Το δεύτερο θέμα, θέλω να πω και νομίζω το έθιξε και ο Πρόεδρος της Ένωσης Ελληνικών Τραπεζών και το συζητήσαμε και χτες, οι ελληνικές τράπεζες είναι πλήρως θωρακισμένες κεφαλαιακά. Αυτό διαπιστώνει ο Ευρωπαίος Επόπτης και διαπιστώνουν αυτή τη στιγμή και όλοι οι επενδυτές, οι οποίοι έρχονται ειδικά να επενδύσουν και μέσω του «Ηρακλή».

Το τρίτο θέμα, που εθίγη προηγουμένως, είναι το θέμα του λεγόμενου αναβαλλόμενου φόρου. Προφανώς, υπάρχει αναβαλλόμενος φόρος, ο οποίος σε κάποιο βαθμό μετράει, όπως θα λέγαμε και αυτός, ως εποπτικό κεφάλαιο. Φθάνοντας οι τράπεζες σε μονοψήφια νούμερα των μη εξυπηρετούμενων δανείων γίνεται πάρα πολύ μικρός, αν θέλετε, ο οποιοσδήποτε κίνδυνος του αναβαλλόμενου φόρου.

Επίσης, εφόσον, είμαστε στο κεφάλαιο αυτό για τις τιτλοποιήσεις και αναφέρθηκε νομίζω ο κύριος Βιλιάρδος, αν και σε ποιο βαθμό ενδεχομένως οι τράπεζες, οι οποίες προχωρούν στις τιτλοποιήσεις καταναλίσκουν και κεφάλαιο; Ναι, βεβαίως, αλλά καταναλίσκουν κεφάλαιο, γιατί κάθε τιτλοποίηση, δηλαδή, η μείωση και ιδιαίτερα η δραστική μείωση των κόκκινων δανείων χρειάζεται κάποιο κεφάλαιο. Αυτό όμως το κεφάλαιο, θα ήθελα να πω ότι το έχουν οι τράπεζες και κάνουν ακριβώς αυτά που χρειάζεται να το διασφαλίσουν και είναι, αν θέλετε, το λιγότερο επώδυνο κεφάλαιο, το οποίο καταναλίσκουν, για αυτό ακριβώς και οι τράπεζες, όπως έχετε δει, έρχονται αυτή τη στιγμή σωρηδόν και προχωρούν στον «Ηρακλή», όχι μόνο στο «Ηρακλή 1», που τελειώσαμε, αλλά, όπως θα δούμε και στον επόμενο καιρό, υπάρχουν ήδη σχέδια μέσα στους επόμενους μήνες οι τράπεζες να έρθουν με νέες τιτλοποιήσεις στον «Ηρακλή 2».

Τι σημαίνει αυτό απλά; Ότι έχουν κάνει ακριβώς τους υπολογισμούς τους, έχουν υπολογίσει πολύ καλά τι κεφάλαια χρειάζονται για να μπορέσουν να λειτουργήσουν έτσι οι τιτλοποιήσεις αυτές που φθάνουν στη μείωση των κόκκινων δανείων, οι οποίες κάνουν και πάλι, όπως είπαμε χθες, τις ελληνικές τράπεζες επενδύσιμες και ελκυστικές στους διεθνείς επενδυτές.

Το τελευταίο σημείο κύριε Πρόεδρε και θα κλείσω, αφού βρισκόμαστε στη χορεία του κεφαλαίου, γίνεται μία συζήτηση και ειπώθηκε, αλλά είναι για τα λεγόμενα κεφάλαια, τα οποία αφορούν αν θέλετε, κεφάλαια που απαρτίζουν μια ελάχιστη απαίτηση, που όμως δεν αφορούν ακριβώς τα ίδια κεφάλαια των τραπεζών, αλλά ένα «μαξιλάρι», το οποίο θα πρέπει μέσα στα επόμενα πέντε χρόνια να χτίσουν όλες οι ευρωπαϊκές τράπεζες, το λεγόμενο MRL, αν θέλετε, στην τεχνική, οπότε, αν ποτέ χρειασθεί σε περίπτωση να χρησιμοποιηθούν αυτά ως μαξιλάρι.

Αυτά, όμως, δεν συνδέονται με αυτή καθαυτή την κεφαλαιακή βάση, η οποία είναι πολύ στέρεα. Το λέω αυτό, γιατί υπάρχει μία σύγχυση και κάποιοι και ενδεχομένως, σε αυτή την αίθουσα, πριν καιρό, είπαν ότι υπάρχει έλλειμμα. Δεν υπάρχει κανένα έλλειμμα ειδικά γι’ αυτό το μαξιλάρι, το οποίο όπως λέμε, όλες οι ευρωπαϊκές τράπεζες πρέπει να χτίσουν μέσα στα επόμενα χρόνια. Είναι το μαξιλάρι που αφορά μια ειδική διαδικασία κεφαλαίων, που λέγεται MRL και αφορούν επιλέξιμες υποχρεώσεις.

Κλείνω εδώ, κύριε Πρόεδρε, αλλά θεώρησα αναγκαίες και απαραίτητες αυτές τις διευκρινίσεις, για να πω και πάλι, ότι οι ελληνικές τράπεζες είναι καλά κεφαλαιοποιημένες, βρίσκονται σε στέρεο έδαφος και προχωρούν, αν θέλετε, συντεταγμένες στη μεταρρυθμιστική στρατηγική της Κυβέρνησης.

Σας ευχαριστούμε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής) :** Κι εμείς ευχαριστούμε τον κ. Υφυπουργό. Σ’ αυτό το σημείο ολοκληρώνεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Σταύρος Καλογιάννης, Κωνσταντίνος Καραγκούνης, Βασίλειος – Πέτρος Σπανάκης, Παναγιώτης Κουρουμπλής, Νικόλαος Συρμαλένιος, Ευκλείδης Τσακαλώτος, Αλέξανδρος Φλαμπουράρης, Διαμάντω Μανωλάκου, Βασίλειος Βιλιάρδος, Κωνσταντίνος Χήτας και Κρίτων – Ηλίας Αρσένης.

Τέλος και περί ώρα 14.35΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΣΤΑΥΡΟΣ ΕΛ. ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**